Президентимиз мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг мажлисидаги маърузасида ҳам ёш авлод вакилларига қаратилаётган эътиборни янада кучайтириш зарурлиги ҳақида сўз юритиб, жумладан, “Бугунги кунда катта умид, орзу-мақсадлар билан, Ватаним тараққиётига ҳисса қўшаман, деб белини маҳкам боғлаб майдонга чиқаётган, мустақил фикрлайдиган, замонавий билим ва касб-ҳунарларни пухта эгаллаган, азму шижоатли ёшларимизни ҳар томонлама қўллаб-қувватлаш барчамизнинг нафақат вазифамиз, балки бурчимизга айланиши керак”, дея таъкидладилар.\nДарҳақиқат, юртимизда жисмоний ва маънавий жиҳатдан соғлом авлодни камолга етказишга хизмат қиладиган самарали тизим шакллантирилди. Қай бир соҳа ривожига қаратилаётган эътиборни олиб кўрмайлик, буларнинг бари, аввало, ёшлар тақдири, уларнинг ёруғ келажаги учун амалга оширилаётганига гувоҳ бўламиз. Масалан, Ўзбекистонда таълим соҳасини ривожлантириш ва ислоҳ этишга йўналтирилаётган маблағлар ҳар йили Давлат бюджети харажатларининг асосий қисмини ташкил қилади. Шунинг ўзиёқ мамлакатимизда баркамол авлод тарбиясига нақадар катта аҳамият қаратилаётганини яққол ифодалайди. Мустақиллигимизнинг дастлабки йилидаёқ — 1991 йилнинг 20 ноябрида “Ўзбекистон Республикасида ёшларга оид давлат сиёсатининг асослари тўғрисида”ги Қонуннинг қабул қилингани ёшлар масаласи давлат сиёсатининг асосий йўналишларидан бири эканлигини англатади. 1997 йилда қабул қилинган Кадрлар тайёрлаш миллий дастури эса баркамол авлодни тарбиялаш борасидаги ислоҳотларнинг янги босқичини бошлаб берди. Унга кўра, 9+3 схемаси бўйича 12 йиллик умумий мажбурий бепул таълим тизимининг жорий этилгани алоҳида эътиборга лойиқдир.\nМустақиллик йилларида олий таълим тизимида ҳам улкан ислоҳотлар амалга оширилди. Хусусан, таълимнинг “бакалавриат/магистратура” босқичига ўтказилиши мазкур тизим ҳамда меҳнат бозорининг ўзаро алоқасини кучайтирди.\nЎзбекистон олий таълим тизимида рўй бераётган интеграцион жараёнлар натижаси ўлароқ, республикамизда Европа ва Осиёнинг бир қатор етакчи олий ўқув юртларининг филиаллари ташкил этилди. Жумладан, Вестминстер университети, Сингапур менежментни ривожлантириш институти, Турин политехника университети, Россия нефть ва газ университети, Москва давлат университети, Россия иқтисодиёт университети каби етакчи олий таълим муассасалари филиаллари фаолият юритмоқда.\nБугунги кунда таълим соҳасида замонавий ахборот ва компьютер технологиялари, интернет тизими, рақамли ва кенг форматли телекоммуникацияларнинг илғор усулларини ўзлаштириш тараққиёт даражасини белгилаб бераётир. Шундан келиб чиқиб, республикамизда иқтисодиётнинг барча тармоқларига ва кундалик ҳаётимизга ахборот-коммуникация технологияларини кенг жорий этиш масаласига жуда катта эътибор қаратилаяпти. Ушбу жараёнда ривожланган давлатлар тажрибасини ўрганиш, улар билан ҳамкорлик қилишга ҳам алоҳида аҳамият берилаётир. Хусусан, юқори технологиялар соҳасида жаҳонда нуфузли ўринга эга бўлган мамлакатлардан бири бўлмиш Жанубий Корея бу борада Ўзбекистоннинг ишончли ҳамкорига айланган.\nПрезидентимизнинг 2014 йил 24 мартдаги “Тошкент шаҳрида Инха университетини ташкил этиш тўғрисида”ги қарорига асосан, пойтахтимизда Инха университети филиалининг ташкил этилгани ахборот-коммуникация технологиялари соҳаси учун кадрлар тайёрлашда муҳим қадам бўлди.\nМаълумот ўрнида айтиб ўтамиз, Жанубий Кореянинг Инха университетига 1954 йилда асос солинган бўлиб, айни пайтда таълим муассасасида 20 йўналишда 20 мингдан зиёд талаба таҳсил олади. Сеулнинг “JoongAngIlbo” нашри рейтингида Инха университети Корея Республикасининг ахборот-коммуникация технологиялари соҳасида кадрлар тайёрлайдиган энг пешқадам таълим муассасалари бешталигидан, шунингдек, 2014 йил Осиё давлатлари миқёсида ўрганилган таълим даргоҳлари орасида мазкур йўналишда энг илғор университетлар юзталигидан жой олган.\n— Мамлакатимизда ушбу таълим даргоҳи филиалининг очилгани АКТ соҳасида Ўзбекистон ва Корея Республикаси ўртасидаги икки томонлама ҳамкорликнинг яна бир ёрқин мевасидир, — дейди Тошкент шаҳридаги Инха университети ректори Шерзод Шерматов. — Университет учун ажратилган бино ва иншоотлардаги шароитлар халқаро талабларга тўла жавоб беради. Ўқув аудиториялари, лаборатория ва бошқа хоналар замонавий жиҳозлар билан таъминланган.\nҲозирги кунда мазкур таълим даргоҳида Жанубий кореялик 11 нафар мутахассис ёшларга ахборот-коммуникация сирларидан сабоқ бераяпти. Улар қаторида юртимиз ўқитувчилари ҳам бу жараёнда фаол иштирок этишмоқда. Шу билан бирга, маҳаллий мутахассисларни Жанубий Кореянинг Инха университетида тажриба орттириши йўлга қўйилганини ҳам алоҳида таъкидлаш жоиз.\n— Тошкент шаҳридаги Инха университетида иш бошлаганимга салкам тўрт ой вақт бўлди, — дейди ёшларга дастурлаш назариясидан таълим бераётган профессор Канг Санг Гил. — Ўзбекистон ёшларини бошқа мамлакатлардаги тенгдошлари билан солиштирганимда, жуда кўп хислатларини пайқадим. У ҳам бўлса, аввало, билим ўрганишга чанқоқлиги, кучли мутахассис сифатида шаклланишга бўлган интилишидир.\nШу ўринда ўтган йили Жанубий Кореянинг Инха университети президенти Пак Чун-Бэ юртимиздаги академик лицей ва касб-ҳунар коллежлари битирувчилари билан видеомулоқот шаклидаги учрашувида билдириб ўтган фикрни айтсак. Жаноб Чун-Бэ ёшларимиз салоҳиятига юксак баҳо бериб, Тошкент шаҳридаги Инха университети яқин келажакда нафақат Ўзбекистон, балки бутун Марказий Осиё минтақасида ахборот технологиялари саноати мутахассисларини тайёрлайдиган етакчи марказлардан бирига айланишига ишонч билдирди. Бу, албатта, барчамизга алоҳида ғурур бағишлайди.\nҲозир университетнинг компьютер инжиниринги ва дастурий инжиниринг факультетида бакалавриат йўналишларида юз нафардан ортиқ талаба таҳсил олмоқда. Ўқиш давомийлиги тўрт йил бўлиб, битирувчиларга Инха университети (Корея Республикаси)нинг белгиланган намунадаги, Ўзбекистон Республикасида олий таълим тўғрисидаги ҳужжат, деб тан олинадиган дипломи берилади.\n— Тошкент шаҳридаги Инха университетига энг юқори баллардан бирини олиб, грант асосида ўқишга кирдим, — дейди биз билан суҳбатда 19 яшар Шаҳбоз Абдулазизов. — Ўзим Наманган вилоятининг Чуст туманидаги Олмос қишлоғиданман. Юртимизда биз, ёшларга кўрсатилаётган эътибор ва ғамхўрликдан руҳланиб, билимларимни мустаҳкамлашга ҳаракат қилаяпман. Иқтисодиёт коллежида пухта билим олдим. Инглиз тилини ўрганишга қизиқишим юқорилиги боис бўш вақтим бўлди, дегунча шу тилни ўзлаштириш билан астойдил шуғулландим. Халқаро инглиз тили тест тизими (IELTS) бўйича ўтказилган синовда 7,0 балл тўпладим.\nУниверситетдаги таълим жараёни диққатимизни тортди. Масалан, талабалар ҳар бир дарсга алоҳида тайёргарлик кўришади. Бунинг учун ўқув биносида махсус ажратилган жойларда мустақил равишда изланишади. Бундан ташқари, гуруҳларга бўлинган ҳолда, қийин бўлган мавзуларни биргаликда муҳокама қилишади, ўзаро билим алмашишади. Дарс жараёнида эса мавзу бўйича кўникмаларини ўқитувчи ёрдамида мустаҳкамлашади. Шунингдек, талабалар энг сўнгги русумдаги компьютердан дарсдан ташқари ҳам бемалол фойдаланишлари мумкин.\nМухтасар айтганда, буларнинг барчаси Президентимиз ғамхўрлигидан баҳраманд бўлиб, камол топаётган, кўзи порлаб турган, қалби орзу ва мақсадларга лиммо-лим ёшларимизни Ватанимиз тараққиётига муносиб ҳисса қўшишга ундаши, шубҳасиз.


Бугунги учрашувда қўлга киритилган 3 очко учун футболчиларга раҳмат.\n“Биринчи таймда гол урдик ва бу ўйиннинг боришига ижобий таъсир ўтказди. Иккинчи таймда эса, рақибни қарши ҳужумда ушлашга ҳаракат қилдик. Режа бўйича ўйин намойиш этдик, аммо вазиятлар ярата олган бўлсак ҳам, улардан фойдалана олмадик. Рақиб бугун яхши ўйин намойиш этди ва уларга бунинг учун раҳмат. Энди бугунги учрашувни таҳлил қилиб, Уммонга қарши янада жиддий тайёргарлик кўрамиз”, – дея қўшимча қилди Ўзбекистон олимпия термаси устози\nРавшан Ҳайдаров: Рақибимизнинг услубидан келиб чиқиб тактика танлаган эдик\nАваз Бердиқулов: Осиё чемпионатида Ўзбекистон терма жамоасидан яхши натижа кутяпман\nЎзбекистон U-23 терма жамоаси Хитойни енгди ва Осиё чемпионатидаги илк ғалабасини қўлга киритди


Ҳамкорлик истиқболлари белгиланди\nЎзбекистон Республикаси ИИВ Жазони ижро этиш бош бошқармасида Беларусь Республикаси ИИВ Жазони ижро этиш департаменти вакиллари билан учрашув бўлиб ўтди.\nБеларусь Республикаси ИИВ Жазони ижро этиш департаменти бошлиғи, генерал-майор Олег Маткин раҳбарлигидаги делегация аъзоларини Ўзбекистон Республикаси Ички ишлар вазири ўринбосари – ЖИЭББ бошлиғи, полковник Баҳромбек Адилов қабул қилди.\nПолковник Б. Адилов мазкур учрашув ҳамкорликнинг янада ривожланишига хизмат қилишини таъкидлаб, меҳмонларни бош бошқарма томонидан фаолиятнинг турли йўналишлари бўйича амалга оширилган ишлар натижалари билан таништирди. Мулоқот чоғида таъминот тартиби ҳамда махсус контингент устидан назорат қилиш масалаларига алоҳида эътибор қаратилди. Шунингдек, жазони ижро этиш муассасалари қошида ташкил этилган давлат унитар корхоналарининг фаолияти муҳокама этилди. Ходимларнинг касбий тайёргарлиги, шахсий таркибнинг хавфсизлигини таъминлаш масалалари ҳақида ҳам фикр юритилди.\nУчрашув давомида пенитенциар соҳадаги ҳамкорлик ва биргаликдаги фаолиятнинг истиқболли йўналишлари, пенитенциар тизимнинг кадрлар салоҳиятини ошириш масалалари муҳокама этилди. Ўз ўрнида, делегация аъзолари ходимларнинг касбий тайёргарлигини ташкил қилиш юзасидан ўз тажрибалари билан ўртоқлашишди.\nКолониялардаги ишлаб чиқариш мажмуасини ривожлантириш, минтақадаги ахлоқ тузатиш муассасаларида жазони ўтаётган маҳкумлар бандлигини таъминлаш кун тартибининг яна бир муҳим масаласига айланди. Томонлар маҳкумларга тиббий ёрдам кўрсатиш даражаси ҳақида сўз юритиб, уларни озодликдаги ҳаёт учун тайёрлаш жараёнини такомиллаштириш борасида ўзаро маълумот алмашишди, келгуси ҳамкорликнинг истиқболларини белгилаб олишди.\nМеҳмонлар самимий қабул учун миннатдорлик билдиришди. Тадбир иштирокчилари учрашувнинг ишчан руҳда ўтганини ва идоралараро ҳамкорликнинг муҳим аҳамиятга эга эканини алоҳида қайд этишди.\nМазкур тадбир доирасида делегация аъзолари ИИВ ЖИЭББнинг бир қатор режимли муассасалари фаолияти билан танишишди. Уларга ҳамроҳлик қилган мутахассислар муассасада тарбиявий ишлар қандай тамойиллар асосида олиб борилаётгани, ишлаб чиқариш фаолияти қандай ташкил этилаётгани ва тиббий хизмат қандай кўрсатилаётгани ҳақида сўзлаб беришди.


24 декабрь куни Туркманбошини дафн этиш маросими бўлиб ўтди.\n05 июл 2022, Тошкент вақти: 02:35\nУнинг жасади Ашхобод яқинидаги Қипчоқ қишлоғида жойлашган Ниёзовларнинг оилавий мақбарасига, ота-онаси ва икки акасининг ёнига қўйилди. Сапармурод Ниёзовни сўнгги манзилга кузатиш учун Ашхободдаги президент саройига узоқ-яқин мамлакатлар ҳукуматлари вакиллари, туркманистонлик минглаб фуқаро ҳозир бўлди. Ашхобод кўчалари ўз доҳийси билан хайрлашиш илинжида бўлган фуқароларга тўлди. Мотам маросимида АҚШ номидан давлат котибининг Жанубий ва Марказий Осиë бўйича ëрдамчиси Ричард Баучер ва Россия номидан бош вазир Михаил Фрадков қатнашди. С.Ниёзов 20 декабрдан 21 декабргача ўтар кечаси юрагининг хасталиги туфайли тўсатдан вафот этган эди.\nУ Туркманистонга 1985 йилдан буён раҳбарлик қилиб келган. Унинг раҳбарлиги даврида Совет Туркманистони мустақил давлатга айланди. 1999 йилда С.Ниёзов туркманларнинг умрбод президенти, деб эълон қилинганди.


Бобур Наби. Шекспирни ортда қолдирган адиб (Оскар Уайльд) - www.ziyouz.uz\nБош саҳифа Илм ва фанАдабиётБобур Наби. Шекспирни ортда қолдирган адиб (Оскар Уайльд)\nЧоп этилган 15.01.2019 01.02.2021 МуаллифZiyouz.uz\nXIX аср – Ғарб адабиётида ўзига хос бурилиш ясалган давр ҳисобланади. Айниқса, Буюк Британия, Франция, Германия каби давлатларда атоқли шоир-ёзувчилар ижод қилишган. Шундай адиблардан бири асли миллати ирланд бўлган Оскар Уайльддир.\n1854 йилнинг 16 октябрь куни Оскар Уайлд Дублинда сэр Уильям Уайльд ва Жейн Франчески Уайльдлар оиласида дунёга келади. Жейн Уайлд “Сперанза” (итальянча “умид”) тахаллуси билан шеърлар ёзарди. Уильям Уайльд офтальмолог (қулоқ ва кўз жарроҳи) бўлиб, Ирландия аҳолисини рўйхатга олиш бўйича махсус вакилнинг ёрдамчиси ва шифокор-маслаҳатчи сифатидаги хизматлари учун рицарлик унвонига сазовор бўлади. Шунингдек, у ирланд археологияси ва халқ оғзаки ижоди бўйича китоблар ҳам ёзади.\nОскар 10 ёшигача уйида таълим олади; француз мураббиясидан француз тилини, немис тарбиячисидан немисчани ўрганади. Кейинроқ Эннискиллен шаҳридаги Портор қироллик мактабида таҳсил олади.\nУ вундеркинд эмасди, лекин унинг энг ёрқин истеъдоди жуда тез мутолаа қилишида эди. Қироллик мактабини олтин медаль билан тамомлаган Оскар Дублин Тринити коллежида ўқиш учун мактаб стипендиясига эга бўлади. Тринити коллежида (1871-1874 йиллар) Уайлд тарих ва маданиятни чуқур ўрганади, қадимий тилларни билишга интилади. Қолаверса, у ерда эстетика бўйича профессор Ж.П.Махаффи курсини тинглайди. Кейинчалик унинг эстетик диди, асарларидаги нозиклик ва гўзаллик намуналари мана шу маърузалар таъсирида камол топади.\n1874 йилда Оскар Магдалинадаги Оксфорд коллежида ўқиш ҳуқуқини қўлга киритади. Бу коллежда у инглиз тили бўйича билимини мустаҳкамлайди: “Менинг ирландча талаффузим Оксфордда йўқ бўлиб кетди”, дейди бўлажак адиб ўшанда. Оксфорддаги таҳсили давомида у элга танила бошлайди, санъат фалсафасини ўрганади. Шунингдек, ўзи ёқтирган Италия ва Греция давлатларига ҳам бориб келади. Оксфордда у яна “Равенна” достони учун Ньюдигейт мукофотини ҳам олади. Ушбу пулли мукофот XVIII асрда яшаган сэр Рожер Ньюдигейтнинг Оксфорд коллежи талабалари учун мўлжалланган йиллик достонлар танлови эди.\nКоллежни битиргач, Оскар Уайлд Лондонга кўчиб келади. Пойтахт марказидан бир уйни ижарага олади. У ерда Сперанза тахаллуси билан машҳур бўлишга улгурган Жейн Франческа Уайльд хоним (яъни онаси) билан тасодифан қўшни чиқиб қолади. Ўзининг ажойиб истеъдоди ва ақли билан Оскар Лондонга тез мослашиб кетади… Унинг ўткир зеҳни, билими ҳамда ноёб ижоди барчанинг кўнглидан жой олади. Ҳаттоки айрим салонларда унинг исмини тилга олиб иш юритиш ҳам одатга айланади. “Бугун ақли расо ирландиялик салонимизга ташриф буюради, сиз ҳам қолиб кетманг” дея одамларни жалб қила бошлашади салон ходимлари. Айниқса, унинг либослари кўпчиликнинг эътиборини тортарди. Мода оламида у ўзига хос кийиниш услубини яратганди. Лондонда Уайльдни барча танирди. Унинг ташрифини ҳамиша интизор бўлиб кутишарди. Шу билан бир қаторда уни танқид қилувчилар ҳам йўқ эмасди. Ҳар қадамда Уайльдга турли ниш отишни режалаштиришар, у эса бунга мутлақо беэътибор бўлиб фақат ва фақат ижодга шўнғирди.\n1881 йили унинг илк шеърий тўплами – “Шеърлар” номи остида босилиб чиқади. Бу китобни чоп этиш ҳам осон кечмайди. Дастлаб унинг шеърларида импрессионизм аломатларини “сезишади”, сўнгра тасвир ва ҳайрат уйғунлигини “кашф этишади”.\nОскар Уайльд ўзининг машҳур иборалари ва иқтибослари билан жуда тез танилган. У қаерга борса, қай ерда бўлса ҳам, вазиятга, ҳолатга, одамлар томонидан берилган саволларга ўзига хос тарзда жавоб қайтарарди. 1882 йилнинг бошида у океан ошиб, Нью-Йорк шаҳрига етиб келади. Кемадан тушгач, биринчи навбатда мухбирларга йўлиқади ва ўз услубида саёҳатига қисқача изоҳ беради: “Жаноблар, уммон мени ўзига мафтун қилди, лекин у мен ўйлаганчалик улуғвор эмас экан”. Шундан сўнг божхоначиларга рўпара келган ёзувчи ўзи билан нима олиб келгани ҳақидаги саволга шундай жавоб қилади: “Менинг ноёб истеъдодимдан бошқа ҳеч нимам йўқ”.\nУайльд “сеҳрли диёр”да талабаларга маърузалар ўқирди. Унинг маърузаларини тинглаш учун талабалар дарёдек оқиб келарди. Бир куни у “Инглиз санъатининг уйғониш даври” номли маърузасида: “Биз бор вақтимизни ҳаётдан маъно қидиришга сарфлаймиз. Билсангиз, мана шу маъно – Санъатда!”, деган ибораси учун чексиз олқишларга кўмилади. Шундан сўнг адибнинг шуҳрати ортиб бораверади. Уайльдча қараш, кийиниш, гапириш, овқатланиш бошланади. Чикагога борганида ундан Сан-Франциско шаҳри ҳақида сўрашади. У эса шундай жавоб беради: “Бу айни санъатсиз Италия экан”. Американи тарк этгач, Уайлд шундай ёзади: “Мен Америкада маданийлашиб бўлдим, энди фақат самолар қолди”.\nЛондонга келгач, Оскар ўзини жуда яхши ҳис қилади, илҳом парилари уни Париж сари чорлайди, ижодининг энг гуллаган даврлари бошланади. Парижда у замонасининг дунё тан олган адиблари билан танишади (Пол Верлен, Эмил Золя, Виктор Гюго, Стефан Малларме, Анатол Франс ва бошқалар). Бир олам таассуротлар билан Ватанига қайтгач, Констанс Ллойдни учратади. 29 ёшида унга уйланиб, 2 ўғилли бўлади (Сирил ва Вивиан). Ўғиллари учун эртакларни ўзи ёзган. Кейинчалик бу эртаклар иккита сайланма ҳолида чоп этилади – “Бахтли шаҳзода ва бошқа эртаклар” (1888 йил) ва “Анорли уй” (1891 йил).\nУайльд ижодининг энг гуллаган даври 1887-1895 йилларга тўғри келади. Бу қисқа даврда ёзувчи қуйидаги асарларни битади: “Лорд Артур Севил жинояти” эртаклар тўплами (1887), шунингдек, 1887 йили “Кентервил шарпалари”, “Топишмоқсиз Сфинкс”, “Натурачи миллионер”, “Юлдуз болакай”, “Балиқчи ва унинг қалби”, “Жаноб У.Х. портрети” номли эртаклари, “Ёлғон инқирози” (1889), “Рассом каби танқидчи” (1890) сингари бир қатор таҳлилий, танқидий, эстетик мақолалар. 1890 йилда эса ижодининг чўққиси “Дориан Грей портрети” романи ёзилади.\n1892 йилдан Уайлднинг янги қирраси кашф этилади, яъни унинг комедик асарлари дунёга келади. Драматург сифатида у “Уиндермир хонимнинг елпиғичи” (1892), “Лоқайд аёл” (1892), “Рисоладаги эр” (1895), “Жиддий бўлиш қанчалар муҳим?” (1895) комедияларини ёзиб битиради. Бу комедиялардаги персонажларнинг характерлари, унда ишлатилган иборалар, парадокслар саҳнани янада жонлантиради. Матбуот эса Уайльдни “ўз даврининг энг машҳур драматурги” сифатида таърифлайди. Айниқса, ундаги ўткир ақл, ўзига хослик, комедиядаги таъсирли ва элга овоза иборалар томошабинни курсига михлаб қўярди.\n1891 йили Оскар Уайльд бир вақтлар Англияда саҳналаштириш ман этилган француз тилидаги “Саломея” драмасини ҳам эълон қилади.\nШеърлар, эртаклар, романлардаги барча персонажлар асосан моддият ва ҳиссиёт ҳақида сўзлайди. Унинг асарларининг асосий қаҳрамонлари табиат ёки инсон эмас, балки интерьер, натюрморт: буюмлар, анжомлар, қимматбаҳо тошлар, матолар ва яна шунга ўхшаш нарсалар. Айнан шу услуб Оскар Уайльд ижодига хос хислат эканини таъкидлаш керак. Шунингдек, унинг насрий асарларида шарқона қарашлар ва эртакларга мойиллик сезилади. Унинг аксар эртаклари муҳаббат, меҳр, оқибат, олийжаноблик фазилатлари билан якунланади.\nХудди ижодида бўлганидек, Оскар Уайльднинг ҳаёти ҳам зиддиятларга тўла. У ҳатто қамоқхонада ҳам ётиб чиқади. Альфред Дуглас билан бўлган келишмовчиликлар туфайли уни озодликдан маҳрум этишади. Атрофида гирдикапалак бўлган дўстлари ундан юз ўгиради. Панжара ортида у дунёдаги энг қадрли инсони – онаси вафот этганини билади. Рафиқаси кўчиб кетгани ва фамилиясини ўзгартирганидан ҳам хабар топади.\nИкки йиллик (1895-1897) қамоқдан сўнг Уайльд Францияга келиб, исмини Себастян Мелмот деб ўзгартиради. Оскар Уайльд 1898 йили “Рединг қамоқхонасида ёзилган баллада” достонини битиради ва остига “С.3.3.” деб тахаллус қўяди. У бу тахаллусни қамоқхонадаги рақамидан олган – С блоки, 3-қават, 3-камера. “Баллада” қимматбаҳо япон қоғозида 800 нусхада чоп этилади. Шунингдек, у қамоқхона шароитини яхшилаш ҳақида ҳам мақолалар ёзади. 1898 йили Англия парламентининг қуйи палатаси Уайльд ёзганларидан фойдаланиб, “Қамоқхона акти”га ўзгартиришлар киритади.\nЎлимидан олдин у ўзи ҳақида шундай дейди: “Мен ўн тўққизинчи юз йилликни босиб ўтолмайман. Лекин инглиз халқи менинг узоқ йиллик хизматларимни бир куни улуғлаб чиқади”. Оскар Уайльд 1900 йил 30 ноябрь куни Францияда қулоқ инфекцияси орқали ҳосил бўлган кучли менингитдан вафот этади. Уайлдни Париждаги Баньо қабристонига дафн этадилар.\n2007 йили “Би-би-си” телекомпанияси ўтказган сўровлар натижасига кўра, Буюк Британиянинг энг ақлли кишиси деб Оскар Уайльд тан олинган. У бу борада Уильям Шекспир ва Уинстон Черчилни ортда қолдирган.\nБобур Наби тайёрлади\nРукнларАдабиётТегларБобур Наби, Оскар Уайльд\n← Аввалги Аввалги Азиз Несин. Даҳшатли туш (ҳикоя)\nКейинги → Кейинги: Жамолиддин Бадалов (1989)


Қулоқбой | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариҚулоқбой\nБор экан-да йўқ экан, оч экан-да тўқ экан, бир чол билан кампир бор экан. Уларнинг фарзанди йўқ экан. Кундан кун, ойдан ой ўтиб, чолнинг хотини ҳомиладор бўлибди. Кунлардан бир кун кампирни тўлғоқ тутибди. Чол шундай қараса, хотини еттита қулоқ туғган эмиш. Эр-хотин бу етти қулоқни кўриб жуда хафа бўлибди. Кундан кун, ойдан ой ўтибди. Қулоқ болалар ўтирадиган, юрадиган бўлиб, тили чиқибди. Нон-ош етмайдиган бўлибди. Уларнинг сурати қулоққа ўхшаса ҳам оғзи, кўзи бор, овқат ер экан. Ҳар бири бир одамнинг овқатини еб қўяр экан. Овқатсиз ўтира олмас, овқат емаса оч қолдим деб чирқиллар эканлар. Болаларни боқиш учун чол ҳеч нарса тополмай қийналибди. Чол хотинига айтибди.\n— Бу болаларингнинг қилиғи менга ёқмади, қўлларидан иш келмаса, овқат дейишни қўймаса, мен овқат топиб беролмасам, бу қандай гап, ахир. Булардан безор бўлдим-ку! Энди нима қиламан, — дебди. Хотини билан чол иккови маслаҳат қилишибди.\n— Сиз шўрликка қийин бўлди, буларга овқат топиб бераман деб ўласизми. Буларни йўқотинг! — дебди кампир.\n— Ундай бўлса, қандай қилиб йўқ қиламан? — дебди чол кампирга.\n— “Тўйга олиб бораман”, деб еттовини олиб бориб бир чуқурга ташлаб, кўмиб келинг, — деб маслаҳат берибди кампир.\nЧол кампирнинг сўзини маъқул билиб, қулоқ болаларига:\n— Эй, болаларим, юринглар, тўй бор, олиб борайин, қорниларингизни тўйғазиб келасизлар, — дебди ва уларни олиб жўнабди.\nЧолнинг отасидан қолган бир парча ерида ўра бор экан. Болаларига ўрани кўрсатиб:\n— Шу ерга тушиб ўтиринглар, ош олиб келаман, — дебди. Улар ўрага тушибдилар. Қулоқ болалар ўрага тушгандан кейин чол уларни ташлаб қочибди. Болалари йиғлаб қолишибди. Чол бир жойга бориб, чопонини елкасига ташлаб, кавушини қоқиб киймоқчи бўлса, унинг ичидан энг кичик қулоқ боласи чиқиб.\n— Ота, мен қолдим, — дебди. Отаси:\n— Сен қолган бўлсанг, яхши бўпти. Юр, ўғлим, менга эрмак бўларсан, — дебди. Қулоқбойни қўлига олиб уйига келибди. Оқшом етибди. Эрта билан тонг отибди. Чол қўшга кетибди. Кампир нон ёпибди.\n“Агар чолимга нон олиб борайин десам уйим овлоқ қолади. Нон олиб бормасам чолим оч қолади, нима қилсам экан, мен шўрликнинг ўғлим, қизим бўлмаса, деб, кўнгли бузилиб йиғлабди. Энасининг йиғлаганини Қулоқбой кўриб:\n— Қизим, ўғлим йўқ деб йиғламанг, эна, мен-чи? —дебди. Энаси:\n— Сен кичкинасан, қўлингдан ҳеч нима келмайди, — дебди.\n— Эна, нонни менга беринг, отамга мен олиб бораман, — дебди у.\n— Болам Қулоқбой, нонни қандай қилиб олиб борасан? —деса, қулоқбой:\n— Нон билан мени мана бу қовоққа солиб қўйинг, олиб кета бераман, — дебди.\nКампир Қулоқбойнинг сўзидан димоғи чоғ бўлиб, нон билан уни қовоққа солиб эшикдан чиқариб юборибди. Қулоқбой қовоқни юмалатиб нонни олиб кетибди. У қовоқни юмалата-юмалата отасининг олдига борибди. Отасига салом берибди.\n— Эй, ота, мен сизга бугун нон олиб келдим, — дебди.\nОтасининг димоғи чоғ бўлиб:\n— Балли, болам, — дебди.\nШунда қулоқбой нонни қовоқдан чиқариб отасининг олдига юмалатиб олиб борибди. Отаси: “Нонни еяй десам қўшим қолади, қўш ҳайдай десам қорним оч қолади”, деб ўйлабди.\nҚулоқбой дарров буни пайқаб олибди. Отасига қараб:\n— Эй, ота, сиз нонни енг, мен қўшингизни ҳайдаб турайин, — дебди.\n— Ўғлим, сен ҳайдолмайсан-да, — дебди. Қулоқбой эса:\n— Эй, ота, сиз нонни енг, мен ҳайдаб тураман, — деб омочнинг бир ёриғида туриб қўшни ҳайдай берибди.\nБу ер катта йўлнинг ёқаси экан. Бозордан қайтиб келаётган икки йўловчи ҳўкизнинг ўзи қўш ҳайдаётганлигини кўриб қолибди. Томоша қилиб туришибди. Улардан бири:\n— Зап қизиқ иш, ҳўкизларнинг ўзи ер ҳайдамоқда. Эгаси бўлса бемалол нонушта қилмоқда. Бу ҳўкизлар яхши ҳўкизлар экан, — дебди.\n— Буни сотиб олиш керак экан. Эгаси сотармикан, — дебди иккинчиси. Иккиси чолнинг олдига келишибди.\n— Ҳорманг бобо! — дебди бири.\n— Бор бўлинглар, — деб жавоб берибди чол.\n— Хўкизларингизни сотасизми? — деб сўрабди иккинчиси.\n— Сотмайман, — дебди чол,\nУлардан бири чолнинг ҳоли-жонига қўймай:\n— Ҳўкизларингизни менга сотинг, қанча пул десангиз берайин, қўш ҳайдайдиган одамим йўқ, — деб ялиниб-ёлворибди. Қўярда қўймай ўн тиллалик ҳўкизларни эллик тилладан сотиб олибди-да, қўшдан чиқариб ҳайдаб кетибди. Қулоқбой билан омоч қолибди. Бозорчилар қувониб: “Бу мияси айнаб қолган чолни хўп бопладик-да”, деб кета берибдилар.\nБозорчилар ўз қишлоқларига бориб, кўрган-билганларини, ҳўкизни арзон олганларини бола-чақаларига айтибдилар. Ҳўкизни сотиб олган бозорчига қариндошларидан бири:\n— Ундай бўлса, хўп ўхшатибсан-да, ҳўкизларнинг ўзи юрса юз тиллага ҳам арзон, — дебди.\nЧол ҳўкизларни сотиб: “Хўп пуллаб олдим, ўхшатдим, юр энди, ўғлим Қулоқбой” деб боласини эргаштириб кампирнинг .олдига борибди. Қулоқбой қўш ҳайдаганини, ҳўкизни сотганини кампирга айтибди. Кампир ҳам бу сўзни эшитиб, Қулоқбойнинг ишидан димоғи чоғ, вақти хуш бўлибди. Шундай қилиб, чол-кампир ҳўкизларнинг пулини сарф қилиб юра берибди.\nЭнди гапни бозорчилардан эшитинг. Ҳўкиз олган бозорчи ҳўкизни қўшга қўшибди, ҳўкизлар қўшда юрмабди. Кўп ҳаракат қилибди, ҳўкизлар сира юрмабди. Ҳўкизлар биров ҳайдаса юрибди. Қараб турса, юрмабди. У “Бу ҳўкизларнинг тилини билмадикми?” деб ўйлабди. Айнаб, олиб бориб берайин деса кўзи қиймабди. “Энди ҳар нима бўлса ҳам ҳўкизларни хўп синаб кўрайлик”, дейишибди улар. Орадан олти ой ўтибди. Ҳўкиз олган бозорчи билан шериги айнашиб, ҳўкизни ҳайдаб чолнинг уйига қараб жўнабдилар. Неча кун йўл юриб чолнинг уйини сўраб топишибди. Чолга воқеани айтибдилар. Чол:\n— Мен бу гапларингизга ишонмайман, менинг ҳўкизларим қўшда юриб ер ҳайдаганлигини ўзингиз кўргансиз. Ҳўкизларни ёмон ўргатиб қўйгансиз. Олганларингизга олти ой бўлди. Ёмон чиққан бўлса олти ойдан бери нимага олиб келмадинглар. Энди бу сўзларингиз ўринсиз, — дебди.\nОрада катта жанжал бўлибди. Иккови бирга қозига боришибди.\n— Нима гап? — деб сўрабди қози.\n— Тақсир, мен бундан олти ой илгари икки ҳўкизимни бу одамга сотган эдим, олти ойдан бери бу одам ҳўкизимни қўшга қўшиб, энди “Айнадим”, деб олиб келибди. Мен камбағал одам, ҳўкизларнинг пулини ҳам еб бўлганман. Ҳозир ҳеч нарсам қолмаган, — дебди чол.\nҚози ҳўкиз олган бозорчига қараб:\n— Эй, тақсир, бу одамнинг сўзи маъқул, лекин бошқа сўз ҳам бор. Воқеа шундай бўлган: чол менга ”Ҳўкизимнинг ўзи юради”, деб сотган. Ҳўкизининг ўзи юрмаётир, аҳмоқ бўлганимга алам қилади, — дебди.\n— Ўзи кўриб, билиб, мени қўярда-қўймай сотиб олган эди, — дебди чол.\nҚози ўйлаб туриб:\n— Ҳар иккингизнинг сўзингиз ақлга сиғмайди. Ҳўкизнинг ўзи ҳам қўш ҳайдайдими? Бу бўлмаган гап, — деб буларни қозихонадан чиқариб юборибди. Чолнинг вақти хуш бўлиб уйига келибди-да, хотинига:\n— Хотин, қолган пулга нима олсам экан? —дебди.\n— Буғдой олиш керак, — деб жавоб берибди кампир. Чол буғдой олиб ғамлаб қўйибди. Кунлардан бир кун кампир ун тамом бўлганини айтибди. Чол:\n— Тегирмонга бориб ун тортиб келайин десам, ишим қолади. Тегирмонга бормасам, ун бўлмаса, нима қиламан энди, — деб хафа бўлибди. Қулоқбой отасининг хафа бўлганини билиб, айтибди:\n— Эй, ота, катта туяга буғдойни юклаб беринг! Мен тегирмонга бориб, ун торттириб келаман.\n— Болам, сен ун тортиб келолмайсан-да, — дебди.\n— Тортиб келаман, дедим, тортиб келаман, — дебди Қулоқбой.\nОтаси ноилож икки қоп буғдойни туяга юклаб берибди. Қулоқбой туянинг қулоғига кириб олибди. Туянинг қулоғида туриб бурнидаги иридан тортиб, етаклаб, тегирмонга кетибди. Тегирмон олис экан. Уч кеча-ю уч кундуз йўл юриб борибди. Тегирмон ёнида туяни тўхтатиб:\n— Тегирмончи, бормисан, тегирмон бўшми? — деб қичқирибди Қулоқбой. Тегирмончи эшикка чиқиб қараса, икки қоп буғдой ортилган туя турган эмиш, бошқа ҳеч ким йўқ эмиш-у, фақат тегирмончини чақирган товуш келар эмиш. Тегирмончи ҳайрон бўлибди. “Бу қандай сир бўлди”, деб турган экан, Қулоқбой унга:\n— Қўрқма, туядаги юкни тушир, кўп аланглама! Буғдойни тортиб бер! — дебди. Буни эшитган тегирмончи қўрққанидан юкни тушириб тортиб, яна туяга юклаб, ҳақ олмай жўнатиб юборибди. Юборибди-ю: “Бу қандай сир бўлди? Бу кўрганим тушимми, ўнгимми”, деб ўйлаб қола берибди. Қулоқбой юкни орттириб жўнаб кета берибди. Бир қанча йўл босгач, Қулоқбой дам олмоқчи бўлибди. Туяни тўхтатиб, бўйнидан пастга сирғалиб тушибди. Туя уч кундан бери оч экан. Қулоқбойни ёнида турган янтоққа қўшиб еб юборибди. Туя бир неча кун адашиб юриб, охири эгасининг уйига етибди. Қулоқбой туянинг ичида туриб:\n— Эй, ота, туя мени еб қўйди, туянгизни яхши кўрасизми ё мени яхши кўрасизми? Мени туянгизнинг ичидан чиқариб олинг, — дебди.\nОтаси бу сўзни эшитиб дарров туяни чўктириб, юкларни тушириб олибди. Туяни бўғизлабди. Туянинг ичидан ўғлини қидирибди, тополмабди. Туянинг гўштини олиб, ичак-човоқларини итга ташлабди. Қулоқбой ичак-човоқ ичида экан, итнинг қорнига кириб кетибди. Ит қорнини тўйғазиб, офтобда ясланиб ётган экан, Қулоқбой қичқирибди:\n— Ота, мени яхши кўрасизми ёки итингизни яхши кўрасизми? Мени яхши кўрсангиз, итнинг ичидан чиқариб олинг! — дебди у. Чол:\n— Вой, болам, сени яхши кўраман-да, — дебди ва итни ўлдирибди.\nИтнинг қорнини ёриб Қулоқбойни тоза қидирибди, тополмабди. Кун кеч бўлибди. Итнинг ўлиги далада қолибди. Кечаси бир оч бўри келиб, уни еб кетибди. Қулоқбой бўрининг ичига кириб кетибди. Бўри ов қилиб, қайси қўтонга борса, Қулоқбой: “Ҳой, чўпонлар, қўтонга бўри келаётир, бохабар бўлинглар!” деб қичқирар экан. Чўпонлар буни эшитиб, итларини ол-кишлаб, бўрини қувиб қўтонга киритмас эканлар. Бир неча кун ўтибди.\nБўри жуда оч қолибди, бир бўрини учратиб, унга:\n— Эй, ўртоқ, мен шу кунлари бир балога учрадим, қайси ерга бориб овқатланай десам, ичимдан “Ҳой, чўпонлар, қўтонга бўри келаётир, бохабар бўлинглар!” деган товуш чиқади. Чўпонлар хабар топиб мени қувиб, кўп абгор қилаётирлар, қандай қилсам бу балодан қутулар эканман, — дебди. Иккинчи бўри:\n— Ишинг ёмон бўлибди-ку, ҳаммадан очлик қийнайди, — дебди. — Эй, дўстим, энди сен кун қизиган пайтда у ёққа-бу ёққа югура бер, ичингдаги нарса куннинг иссиғидан қийналиб, йўқ бўлиб кетади.\nБўри ўртоғининг маслаҳати билан куннинг иссиғида роса югурибди, охири бир йўлнинг устида сувсиз, очликдан ичи куйиб, ўлиб қолибди. Шундай бўлса ҳам Қулоқбой бўрининг ичидан чиқмабди. Икки отлиқ йўловчи йўлдан ўта туриб бўрининг ўлигини кўриб қолибди. Улар отдан тушиб, “Бизга худо берди”, деб бўрининг терисини шила берибдилар. Йўловчидан бири:\n— Бу қўйлар қассобининг терисини шилиб, бойларнинг қўтонига олиб борамиз. Бизга бир қўйнинг пулини берадилар, — дебди. Қулоқбой буларнинг сўзларини эшитиб астагина бўрининг бурнидан чиқибди. Йўловчиларнинг бир-бирига бойловли турган отларидан бирининг оёғидан ўрмалаб, қулоғига чиқиб олибди. Қулоқбой аста-секин отларни ҳайдай бошлабди. Бир йўловчи қараса, отлар кетаётган эмиш. У шеригига:\n— От кетди, тез-тез айир, — дебди. Иккиси отга қарамай терини шила берибди. Бир маҳал бўрининг терисини шилиб бўлгач бири:\n— Югур, от кетиб қолмасин, — дебди. Иккиси югуришибди. От анча жойга кетиб қолибди. Улар югура-югура отга етай деганда Қулоқбой отнинг жиловини силтаб юборибди. Отлар чопиб кетибди. Иккиси отларга етолмабди. Бир бўрининг териси деб улар иккита отдан айрилиб қолишибди. Қулоқбой икки отни етаклаб кечқурун бир бойнинг эшигига бориб тўхтабди:\n— Ғовни оч, — деб бақирибди. Бойнинг бир ўғли чиқиб қараса, ғовнинг олдида иккита от турганмиш. Одамзод кўринмасмиш. Қараб турса:\n— Ғовни оч! — деб тағин товуш чиқибди. Бойнинг ўғли ҳайрон бўлиб, қўрқа-қўрқа ғовни очибди. Отларини ичкарига олиб кириб бойлабди. Хашак солибди. Ўзи Қулоқбойни кўрмай бир уйга кириб кетибди.\nҚулоқбой отдан тушиб, меҳмонхонага қараса, ҳеч қандай кўрпача йўқмиш. “Ҳа, майли”, деб эндигина меҳмонхонага кириб турган экан, бойнинг овозини эшитиб қолибди. Бой:\n— Келган одам ким экан? —деб ўғлидан сўрабди.\n— Икки от турибди. Эгаси йўқ, — деб жавоб берибди бойнинг ўғли, — бироқ бировнинг товуши чиқади-ю, ўзи кўринмайди. Ҳайронман.\nШунда меҳмонхонадан тағин товуш келибди:\n— Кўрпача билан овқат олиб келмайсанми? Нега имиллайсан!\n— Кўр бўлдингми? Ана, одам гапираётибди-ку! Бор, кўрпача олиб чиқ, — деб бақирибди бой ўғлига. Бойнинг ўғли меҳмонхонага кўрпача олиб кириб, қараса, яна ҳеч ким йўқ. Ҳайрон бўлиб, кўрпачани тўшаб чиқиб кетибди. Ўғли отасининг ёнига бориб:\n— Меҳмонхонада ҳеч ким йўқ, — дебди. Шу вақт меҳмонхонадан яна товуш келибди.\n— Овқат олиб кел! Бўл тезроқ!\nБу товушни эшитган бой ўғлини уришиб овқат бердириб юборибди. Бойнинг ўғли меҳмонхонага кириб қараса, яна ҳеч ким йўқ. У ёқ-бу ёққа қарабди, ҳеч ким кўринмабди. Овқатни меҳмонхонадан қайтариб уйга олиб кирибди. Шу пайтда меҳмонхонадан тағин товуш келибди:\n— Нега овқатни олиб келмайсан? Олиб кел!\nБой ўғлини уришиб яна овқатни юборибди. Бойнинг ўғли тағин меҳмонхонага кириб, у ёқ-бу ёққа қараса, ҳеч ким кўринмабди. Овқатни яна ичкарига қайтариб олиб кириб кетибди. Қулоқбой яна қичқирибди:\n— Менга овқат бермайсизларми? Нега ҳаялладингиз?!\nБойнинг ўғли тўрт марта овқат олиб кириб қайтариб чиқибди.\nҚулоқбой бешинчи марта чақирибди. Қичқирганда бой ғазабланиб:\n— Ўзинг қандай балосан? Кўзга кўринмайсан. Одамни бундай сарсон қилганингдан кўра ўлганинг яхши! — дебди. Бойнинг гапи унга ботибди.\n— Ҳа, энди мен сендан ўч олмасам юрган эканман, — дебди.\nКеч бўлиб, ҳамма ухлабди. Қулоқбой ярим кечада ўрнидан туриб бойнинг қўтонига кирибди. Қўтонда бир бўғоз эчки бор экан. Ушлаб олиб эчкини сўйибди. Ундан икки улоқни олиб, бирин-сирин судраб келиб бойнинг бўйи етган икки қизининг қўйнига солиб қўйибди, ҳовлидан бир тебанни топиб бой ётган уйнинг бўсағасига қўйибди. Тағин ҳовлида у ёқдан-бу ёққа кезиб, бир тўғаноқни топиб, қора уйнинг эшиги тепасига ўрмалаб чиқиб, бир ёғочга маҳкам боғлаб осилтириб, уйдан чиқадиган одамнинг манглайига тегадиган қилиб қўйибди. Ўзи шу уйнинг томига чиқиб қичқирибди:\n— Ҳо бой, чўпон, бормисан, қўйга бўри келди! — Бой билан ўғиллари уйғониб кетибди. Шовқин-сурон кўтарилибди. Бойнинг келинлари, қизлари ҳам уйғонибди. Қизлар қараса, ёнида биттадан эчки боласи ётган эмиш. Ҳайрон бўлиб дод-вой қилишибди. Шу пайтда:\n— Бўл, ҳа, бўл, қув, ҳа, қув, бўри келди! — деган товуш яна эшитилибди. Бойнинг катта ўғли ётган уйдан ялангоёқлигича шошилиб чиқаётганида тебан оёғига “порт” этиб кириб кетибди. “Вой, оёғим”, деб ўтириб қолибди. Бой ўғлининг вой-войлаганини эшитиб:\n— Ҳа, нима бўлди?—деган экан, ўғли:\n— Бўсағада тебан турган экан, оёғимга кириб кетди, — дебди.\nБой ўғлидан бу сўзни эшитиб, ҳатлаб ўта қолай деб баландроқ ҳатлаган экан, манглайини тўғаноққа уриб олибди. Манглайи ёрилибди. Қулоқбой буларнинг ҳаммасини кўриб димоғи чоғ бўлиб:\n— Мендай меҳмонга хизмат қилмасанг, шундай бўласан-да, — деб уларни томоша қилиб ўтирибди.\nБой ўғли, қизи ва келинлари бўрини қувиш учун далага чиқиб кетибди. Бундан чўпонлар ҳам уйғониб, қўтоннинг атрофини қарашибди, ҳеч нарса кўринмабди. Ўртада бойнинг манглайи ёрилиб, бойваччанинг оёғига тебан кириб, яра бўлибди. Бой хотинига:\n— Чироқни ёқ, манглайимга теккан нарса нима экан, — дебди. Кампир чироқни ёқибди. Қараса, эшикнинг тепасидаги ёғочда бир тўғаноқ шалвираб осилиб турган эмиш.\n— Бу сабилни бу ерга ким осилтириб қўйган эди? — дебди. Болалари:\n— Тўғаноқни бизлар қўйганимиз йўқ, — дейишибди. Бойнинг ўғли:\n— Менинг оёғимга кирган тебанни оёқ остига ташлаган ким? — дебди-да, бошқаларни уришибди. Қизлар айтибди:\n— Кимдир, биров бизнинг қўйнимизга янги туғилган улоқни солиб қўйибди. Ким бу ишни қилади? Ўзимиз бу ишни қиламизми?\n— Бу ишларни биров душманликдан қилган, — дебди.\nҲаммаси чироқ ёқиб қўтонларни қарабди. Бир эчки сўйилиб ётган эмиш. Бой ва унинг болалари бошқа ҳеч нарсани кўрмай, ҳайрон бўлиб яна далага чиқиб атрофни қараб, яна ичкарига қайтиб кирибдилар. Бой:\n— Бу қандай сир бўлди? Бу ишни жин қилдими, одамми? Қандай бало бўлди? — дебди. Ҳаммаси ҳовлида гаплашиб ўтирганида Қулоқбой эшик тепасидан секин пастга тушибди. Бойнинг тўшаги устига бориб қараса, бир ҳамён турган эмиш, уни тиши билан ечса, ҳамёнда тилла бор эмиш. Тиллали ҳамённи зўрға кўтариб ўрмалаб, уйнинг керагаси остидан олиб чиқиб, наматнинг тагида турибди.\nБой ва болалари хафа бўлиб ухлашибди. Қулоқбой улар ухлаганидан кейин ҳамёндаги тиллани судраб отлар олдига борибди. Отнинг оёғидан тирмашиб чиқиб, ҳамённи от устидаги хуржунга солибди-да, отларининг тизгинини ечиб, кечаси йўлга чиқибди. Шу юрганича йўл юриб уч кеча-ю уч кундуз деганда ўз уйига етиб келибди. Отларни эшик олдида тўхтатиб, отасини чақириб салом бериб:\n— Эй, ота, бу отларни бойланг, устидаги хуржунда ҳамён бор, уни олинг! — дебди. Отаси хуржуннинг ичидаги ҳамённи очиб кўрса, тилла бор эмиш. Бу тиллаларни кўриб чол билан кампирнинг боши осмонга етибди. Ҳар иккисининг димоғи чоғ бўлиб, ўғлидан хурсанд бўлибди. Чол-кампир Қулоқбойни яхши кўриб, эркалаб:\n— Қулоқ бўлса ҳам катта болалардек иш қилади. Эсиз, эсиз, олти Қулоқ боламдан айрилибман, — деб чол ўлиб кетган болаларига ачинибди.\n— Ҳа, қолганига шукр, — дебди кампир. Эр-хотин маслаҳатлашиб: “Қулоқ бўлса ҳам ўғлимиз бизга ёрдам бераётир. Қулоқ боламиз орқасидан ҳўкизимизни кўп пулга сотиб олдик. Тиллага бой бўлдик. “Тегирмон тортиб келаман”, деб ўзи йўқолиб кетган бўлса ҳам охирида қанча тилла, икки от олиб келди. Шу-да бир одамнинг топгани”, дейишибди. “Энди Қулоқжонга бир тўй қилайлик” деб эр-хотин кенгашибди.\nОрадан неча кун ўтибди, қариндошларини чақириб, Қулоқбойга тўй қилиб беришибди.\nШундай қилиб, кампир билан чол Қулоқбойдан димоғи чоғ бўлиб, мурод-мақсадига етибди.\n← Аввалги Аввалги Баҳром ва Шерзод\nКейинги → Кейинги: Жонон пиёла


Дунёдаги вазият: Мельбурнда коммендантлик соати, Берлинда намойишлар – КУН УЗ\nГлавная / Жаҳон / Дунёдаги вазият: Мельбурнда коммендантлик соати, Берлинда намойишлар\nanvarj63 03.08.2020\tЖаҳон Comments Off on Дунёдаги вазият: Мельбурнда коммендантлик соати, Берлинда намойишлар 7 Показы\nЖонса Ҳопкинс университети маълумотларига кўра, дунёда коронавирусдан зарарланиш ҳолатлари сони 18 миллионга яқинлашган, 685 мингдан ортиқ ўлим қайд этилган. Пандемия Австралия, АҚШ, Жанубий Африка ва Ҳиндистонда шиддат билан тарқалишда давом этмоқда.\nАвстралиянинг Виктория штати касаллик авж олиши фонида қатъий карантин жорий этган – сўнгги бир кунда бу ерда 671та янги ҳолат қайд этилган.\nШтат маркази Мельбурнда эҳтиёткорлик чораларининг 4-даражаси эълон қилинган, унга кўра шаҳар аҳолисига уйни фақат озиқ-овқат харид қилиш учун тарк этишга рухсат берилади, шунингдек, спорт билан шуғулланиш мумкин, бунда уйдан 5 километрдан ортиқ масофада узоқлашмаслик керак бўлади.\nБу чекловлар камида 6 ҳафта давомида амалда бўлади. Штат бош вазири Дэниел Эндрюснинг изоҳлашича, шифокорлар касаллик тасдиқланган 760 кишининг вирусни юқтириб олиш манбасини аниқлай олмаган.\nЭндрюснинг сўзларига кўра, аввалроқ жорий этилган карантин чоралари етарли натижа келтирмаган. «Биз қатъийроқ ҳаракатланишимиз зарур. Бу касалликни енгиб ўтишнинг ягона чораси», – деган у.\n«Манбаси аниқланмаган ҳолатлар» қандай пайдо бўлмоқда?\nЭкспертларни «манбаси аниқланмаган ҳолатлар» тушунчаси ташвишга солмоқда – бунда янги беморни ҳукуматга маълум бўлган касаллик ўчоғи билан боғлаб бўлмайди ёки унинг коронавирус ташувчилари билан алоқаси тасдиқланмайди.\nАйнан шу омил инфекция тарқалишини жиловлашни мураккаблаштирмоқда ва ҳукуматни нисбатан қатъийроқ чеклов чоралари жорий қилишга ундамоқда. Айни вақтда Мельбурндаги ҳолатларнинг ярмидан кўпроғида касаллик занжирини аниқлаб бўлмаган.\n7,5 миллиондан ортиқ аҳолига эга бўлган Ҳонгконг баҳорда қатъий карантинсиз ҳам касаллик кенг тарқалишининг олдини ололганди, аммо июлда бу шаҳарда вирус авж ола бошлади – бу ерда ҳам кўпчилик ҳолатларнинг юқтириш манбасини аниқлаб бўлмади.\nНатижада ҳукумат дарҳол мактабларни таътилга чиқарди, барларни, фитнес-клубларни ва пляжларни ёпди; жамоат жойида 4 кишидан кўп бўлиб йиғилиш тақиқланди, тиббий ниқоб тақмаганлик учун йирик жарималар қўллана бошланди.\nҲозиргача пандемиядан нисбатан кам жабр кўрган давлатлардан бўлиб келаётган Японияда ҳам касаллик кенг тарқала бошлади. Bloomberg Law маълумотига кўра, «манбаси аниқ бўлмаган» касалланиш ҳолатлари июнь ойи ўрталарида жами ҳолатларнинг 19 фоизини ташкил этган бўлса, ҳозирга келиб бу рақам 51 фоизга етган. Аммо Япония ҳукумати дўконлар ва муассасалар биноларини ёпишга шошилмаяпти, фақат аҳолидан ижтимоий масофага қатъий риоя этиш сўралмоқда.\nБерлинда пандемия туфайли янги чекловлар жорий этилишига қарши митинглар бошланди. Тартибсизликлар вақтида 45 нафар полициячи жароҳатланган, полиция 133 кишини қўлга олган.\nМитинг шанба куни кундузи бошланган ва кечаси билан давом этган. Намойишчилар 1 август кунини пандемиядан «эркин кун» сифатида тан олишни талаб қилишган. Акцияга тахминан 20 минг киши йиғилган. Митинг хавфсизлигини таъминлаш учун 1,1 минг полициячи жалб этилган. Улар намойишчиларни масофа сақлаш ва тиббий ниқоб тақишга чақирган, аммо намойишчилар бунга қулоқ солмаган.\nНатижада намойиш иштирокчилари полицияга ҳужум қилган ва уларга тошлар улоқтиришган. Полиция аввалига огоҳлантириш бериб, кейин маросим якунлангани ҳақида эълон қилган. Намойишчиларнинг бир қисми кетишни истамаган — уларни куч билан ҳайдашга тўғри келган. Қўлга олинганларнинг 89 нафарига жиноий иш қўзғатилган, қолганларига маъмурий ҳуқуқбузарлик бўйича иш очилган.\nDW нашри хабарига кўра, акция Штутгартдаги «Querdenken 711» ташкилоти томонидан уюштирилган. Унинг таркибига фитна назариячилари, ўнг экстремистлар ва ковид-диссидентлар киради. Полиция маълумотига кўра, акция давомида Учинчи рейх байроқлари ҳам кўтарилган.\nСтолкновения с полицией на протестах в Берлине из-за закрытия паба https://t.co/2Vz5i7o5Im pic.twitter.com/4o3qdHkLLy\n— RT на русском (@RT_russian) August 2, 2020\nГерманияда июль ойи охирига келиб Covid-19 тарқалиши тезлашди. Мамлакатда шу вақтгача 209 893 ҳолат қайд этилиб, 9141 киши вафот этган.\nАҚШ: республикачилар қурултойи ёпиқ ўтказиладими?\nШанба куни Америка нашрлари, хусусан Associated Press агентлиги республикачилар партиясининг сайловолди съезди тарихда илк марта матбуот учун ёпиқ тарзда ўтказилиши ҳақида хабар тарқатди, бу қурултойда партия Дональд Трамп номзодини президентлик сайловида расман номзод сифатида эълон қилиши керак.\nСъезд 24 август куни Шимолий Каролинадаги Шарлотт шаҳрида 336 делегат иштирокида ўтказилиши белгиланган.\nАммо якшанба куни Республикачилар партияси бу хабарларни тасдиқламади ва бу борада якуний қарор ҳали қабул қилинмаганини маълум қилди.\nОқ уйнинг коронавирус тарқалишига қарши кураш бўйича координатори Дебор Биркс дам олиш кунларида АҚШ пандемия билан курашнинг янги босқичига кираётгани ҳақида огоҳлантирди.\nCNN нашрига берган интервьюсида у инфекция мамлакат бўйлаб кенг тарқалганини тасдиқлаб, аҳолига пандемиянинг биринчи босқичидан кўра каттароқ хавф солаётганини маълум қилди. У қишлоқ ҳудудлари аҳолисини ҳам касалланиш хавфи ҳақида огоҳлантирган.\nДунёда яна нималар бўлмоқда?\nРоссияда якшанба куни 5 427та янги ҳолат қайд этилди, пандемия давридаги жами ҳолатлар сони 850 мингдан ошди, РФ касалланиш ҳолатлари сони бўйича тўртинчи ўринда бормоқда.\nЛотин Америкасида коронавирусдан вафот этганлар сони 200 мингдан ошди, қурбонларнинг катта қисми – 75 фоизи – Бразилия ва Мексика ҳиссасига тўғри келади.\nЖанубий Африкада қайд этилган ҳолатлар сони 500 мингдан ошди, бу мамлакатда яна «қуруқ қонун» амал қила бошлади, ҳукумат қатъий карантин орқали янги касалланиш ҳолатларини камайтириб, соғлиқни сақлаш тизимига тушаётган юкламани камайтирмоқчи.\nҲиндистонда қаторасига учинчи кун янги касалланиш ҳолатлари сони 50 мингдан ортиқ бўлмоқда.\nЭронда ўтган кунда 2 685та янги ҳолат қайд этилди – бу сўнгги бир ой ичидаги энг юқори кунлик ўсишдир. Соғлиқни сақлаш вазирлиги расмийси Сима Садат Ларининг айтишича, мамлакатнинг 31 вилоятидан 25тасида хавотирли вазият юзага келган.\nПред. Ўзбекнинг «шум бола»си — Абдурайим Абдуваҳобов яқинлари хотирасида\nСледующая Карантиндаги кўмак туфайли туғилаётган саволлар: буларга йўл қўймаслик мумкинмиди?\nСув таъминоти ва канализация тизимларини янада ривожлантиришнинг устувор йўналишлари белгиланди — Президент қарори\nШавкат Мирзиёев Конституция байрами арафасида 136 кишини афв қилди\nОсиё Кубоги. Яна икки жамоа гуруҳдан чиқди, Ўзбекистон 1/8 финалда Австралия билан ўйнаши эҳтимоли ортди


ЎзА - Халқ қабулхонаси: амалиёт ва тажриба\nХалқ қабулхонаси: амалиёт ва тажриба\n17.03.2017 12:32 Чоп этиш версияси\nЎзбекистон Республикаси Президентининг Қорақалпоғистон Республикасидаги Халқ қабулхонасида ҳарбийлар билан учрашув бўлиб ўтди.\nПрезидентимиз ташаббуси билан ташкил этилган Халқ қабулхоналари аҳоли билан бевосита мулоқот қилишни йўлга қўйиш, жисмоний ва юридик шахсларнинг мурожаатлари билан ишлашни сифат жиҳатидан тубдан яхшилаш, инсон ҳуқуқ ва манфаатларини ишончли ҳимоялашга хизмат қилмоқда.\nДавлатимиз раҳбари Шавкат Мирзиёевнинг 2016 йил 28 декабрдаги «Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида»ги фармони бу борада муҳим аҳамият касб этмоқда.\nЎзбекистон Республикаси Президентининг Қорақалпоғистон Республикасидаги Халқ қабулхонасида бу ерга келувчилар учун барча қулайлик яратилган. Фуқароларни қабул қилиш, мурожаатларни кўриб чиқишда замонавий ахборот технологияларидан кенг фойдаланилмоқда. Ҳуқуқий адабиётлар, зарур маълумотлар билан таъминланган.\nАна шу имкониятлар билан танишиш ва тажриба алмашиш мақсадида Ўзбекистон Республикаси Мудофаа вазирлиги ва унинг таркибидаги ҳарбий округлар, ўқув муассасалари раҳбарлари Халқ қабулхонасига ташриф буюрди.\nУчрашувда Ўзбекистон Республикаси Президентининг Қорақалпоғистон Республикасидаги Халқ қабулхонаси раҳбари Ҳ.Халимов иштирокчиларни халқ билан мулоқотни тизимли йўлга қўйиш, фуқароларни қабул қилиш, мурожаатларни расмийлаштириш тартиблари, улар ҳал этилишини назорат қилиш борасида олиб борилаётган ишлар билан таништирди.\nХалқ қабулхонаси ўз фаолиятини бошлагандан буён ўтган қисқа вақтда 1 минг 500 дан зиёд фуқаро мурожаат қилган. Мурожаатлар қонунга мувофиқ белгиланган муддатларда, сифатли ва холисона кўриб чиқилмоқда.\n– Яқин кунларда вазирлик ва унинг тасарруфидаги ҳарбий округларда Халқ қабулхоналарини ташкил этиш режалаштирилган, – дейди Ўзбекистон Республикаси Мудофаа вазирлиги вакили, полковник Ш.Юсупов. – Биз бу ерда жисмоний ва юридик шахсларнинг мурожаатлари билан ишлаш тизимини, бу борада тўпланган тажрибаларни ўргандик.\nХалқ қабулхоналари фаолияти самарадорлигини янада ошириш юзасидан иштирокчиларни қизиқтирган саволларга атрофлича жавоб қайтарилди.


НАМОЗНИНГ ТУРЛАРИ ВА ВАҚТЛАРИ — Teletype\nНАМОЗНИНГ ТУРЛАРИ ВА ВАҚТЛАРИ\nФарз намозлари – Аллоҳ таолонинг амри билан ҳар бир мусулмон зиммасида бурч ҳисобланган беш вақт намоз (бомдод, пешин, аср, шом, хуфтон) ва жума намози ҳамда (мусулмонлардан баъзиларининг ўқиши билан бошқалардан соқит бўлувчи) жаноза намози.\nВожиб намозлар – ҳар куни хуфтондан сўнг ўқиладиган витр намози, рамазон ва қурбон ҳайити намозлари, Байтуллоҳдаги тавоф намози.\nСуннат ва нафл намозлари – беш вақт фарз намозлардан олдин ёки кейин ўқиладиган суннат намозлар, таровеҳ, истисқо, «Таҳиятул-масжид» намози, зуҳо (чошгоҳ), таҳажжуд, истихора, ҳожат сўраш намозлари, таҳорат ёки ғуслдан сўнг, сафарга чиқаётганда, ой ёки қуёш тутилганда ўқиладиган намозлар.\nНамозни ўз вақтида ўқиш фарз валозимдир. Вақти кирмасдан ўқилган намозлар ҳисобга ўтмайди. Вақтида ўқишга улгурилмаган намозларнинг қазоси ўқилади.\n«Набий соллаллоҳу алайҳи васаллам у кишига: «Эй Алий, уч нарсани ортга сурмагин. Намозни вақти кирганда, жанозани ҳозир бўлганда ва эрсиз аёл тенгини топганда», дедилар»\n«Набий соллаллоҳу алайҳи васаллам: «Намознинг аввалги вақти Аллоҳнинг розилигидир. Охирги вақти Аллоҳнинг афвидир», дедилар»\nАллоҳ таоло фарз қилган намозларнинг ўқиш вақти қуйидаги пайтларда бўлади:\n1. Бомдод намозининг вақти – субҳи содиқдан (чин тонг отгандан) кун чиққунчадир.\n2. Пешин намозининг вақти – қуёш заволга (оғишга) кетганидан сўнг то нарсаларнинг сояси қуёш тиккага келган пайтдаги соясидан ташқари ўз узунлигига нисбатан икки баравар ортгунига қадар.\n3. Аср намозининг вақти – ҳар бир нарсанинг сояси қуёш тиккага келган пайтдаги соясидан ташқари ўзига нисбатан икки баравар ортганидан бошлаб қуёш ботгунчадир.\n4. Шом намозининг вақти – кун ботган пайтдан бошлаб кунботар томонда шафақ (қизғиш нурлар) ғойиб бўлгунчадир.\n5. Хуфтон намозининг вақти – шафақ батамом йўқолгандан кейин киради.\nВитр намози вақти эса хуфтон ўқилгандан кейингина киради. Хуфтон ва витр намозларини субҳи содиққача ўқиса бўлади.\nАср намозини қуёш тиғини ўзгартирмай, нурсиз ҳолатга киришидан олдинроқ ўқиш мустаҳабдир.\nВитр намозини эса тун охирида уйғонишга қодир бўлган кишилар субҳ олдидан ўқисалар, мустаҳаб амал қилган бўлишади.\nҲаво булутли кунларда аср ва хуфтон намозларини аввалги вақтларида ўқиш ҳамда бомдод, пешин, шом намозларини эса (вақти киргани маълум бўлмаса) бироз кечиктириб ўқиш мақсадга мувофиқдир.\nҚуйидаги вақтларда намоз ўқиш, тиловат саждаси қилиш, жаноза намози ўқиш жоиз эмас (мумкин эмас):\n– кун чиқаётган пайтда;\n– кун қиём (тикка)га келганида;\n– кун ботиш чоғида;\nБу пайтларда намоз ўқиш, Қуръони Каримдан сажда ояти ўқилганда сажда қилиш, жаноза намозини шу вақтга тўғрилаб ўқиш мумкин эмас. Аммо шу кунги аср намози кун ботаётган бўлса ҳам адо этилаверади.\n«Менга энг рози бўлинган кишилар гувоҳлик бердилар. Уларнинг ичида энг рози бўлингани Умардир. «Албатта, Набий соллаллоҳу алайҳи васаллам бомдод намозидан кейин то қуёш чиққунча ва асрдан кейин (қуёш)ботгунча намоз ўқишдан қайтарганлар», деди»\nИмом Бухорий, Муслим, Абу Довуд, Термизий ва Насоий ривоят қилишган.\nНафл (ихтиёрий) намозларни имом хутба ўқиш учун минбарга чиққанида, субҳи содиқдан кун чиққунича, асрни ўқиган киши шом намозини ўқигунча адо этиши макруҳдир, яъни жоиз эмас.\nПахтаобод Туман Абу Бакр Сиддиқ Жоме Масжиди бош имом хатиби Абдуманноб Усмонов сахифасидан олинди\nJuly 8, 2020, 00:50


«Ҳаёт йўқ маҳалла!» - Урганч туманидаги «дунёдан узилган» маҳалла муаммолари\nЮқтирганлар 342 киши\n10:50 / 05.02.2019\nЙўлларнинг ҳолати – фуқароларнинг маҳаллий ҳокимият иши ҳақидаги фикрларини шакллантирадиган муҳим омилдир. Миллионлаб одамлар ҳар куни шу йўлларни босиб ўтади, ишга, юмушга боради. Агар йўлларнинг ҳолати яхши бўлса, одамларнинг оғири енгиллашади, узоғи яқинлашади, турмуш шароити яхшиланади, турли қулайликлардан баҳраманд бўлишади. Агар ёмон бўлса-чи? Йўлларнинг расволиги натижасида оғири янада оғирлашаётган, оддий қулайликлардан мосуво бўлаётган аҳолининг кайфияти қандай бўлиши мумкин?\nKun.uz таҳририятига келган мурожаатлардан бири айнан шу мазмунда бўлди. Унда Хоразм вилояти Урганч тумани Амударё маҳалласидаги йўлларнинг аҳволи жуда ёмонлиги, натижада аҳолининг муаммолари кўпайиб бораётгани ҳақида ёзилган эди.\nМурожаат асосида маҳаллага бориб, вазиятни ўргандик, аҳоли билан суҳбатлашиб, муаммолари тўғрисида маълумотлар олдик.\nУрганч тумани Ғалаба қишлоғидаги Амударё маҳалласида 200дан ортиқ хонадонда 1500дан ортиқ киши истиқомат қилади. Маҳаллани вилоят маркази Урганч шаҳридан 3 километр масофа, Наврўз шаҳарчасидан эса атиги битта заҳкаш ажратиб туради. Маҳаллий такси ҳайдовчилари орасида у «Ҳаёт йўқ маҳалла», яъни «дунёдан узилган маҳалла» номи билан машҳур. Йўлларининг расволиги туфайли «дунёдан узилиб қолиши», электр энергияси таъминотидаги тез-тез узилишлар, аҳолининг оддий маиший қулайликлардан маҳрум экани шундай номга сабаб бўлган.\nМаҳаллага қўшни бўлган Наврўз шаҳарчаси билан таққослайдиган бўлсак, аҳоли учун мавжуд шароитларда жуда катта фарқ борлигини кўриш, гўё бу маҳалла туман учун «ёт, ўгай» бўлиб қолгандек тасаввурга бориш мумкин.\nАмударё маҳалласида йўл йўқ деса ҳам бўлади. Агар тупроқ тортилган, ёзда чанг-тўзон бўлиб ётадиган, қишда ботқоққа айланадиган сўқмоқларни йўл деб ҳисоблаш мумкин бўлса, бор. Маҳалла йўллари айнан шундай.\n«Ёмғир ёки қор ёғиши билан маҳалламиз йўллари ўтиб бўлмас даражага келиб қолади, чунки тош ётқизилмаган, асфальт қилинмаган. Ёзда эса чанг-тўзон остида қоламиз. Январь ойида кучли ёғингарчилик бўлди, натижада, йўлларнинг расвоси чиқди. Фарзандимни мактабга юборганимда, йўлда лойга йиқилиб, кийимларини булғаб, 3 марта уйга қайтиб келди. Ҳар сафар кийимини алмаштириб, мактабга қайтариб юборганман», - деди шу маҳаллада истиқомат қилувчи Шарофат Норбоева.\n«Бу маҳаллага таксида келолмайсиз. Маҳалла манзилини эшитган такси ҳайдовчиси ёки рад қилади ёки икки-уч баробар кўп йўлкира сўрайди. Бундай расво йўлларда ким ҳам транспорт воситасини бошқаришни истайди?! Лойга ботиб қолиши, чуқурчага тушиб, бирор жойи бузилиб, ишдан чиқиши ҳеч гап эмас. Ҳатто тез ёрдам машинаси ҳам бу маҳаллага келмайди. Чунки, лойга ботиб қоладиган бўлса, чиқиб кетолмасликдан қўрқади. Тез ёрдам чақирсак, «асфальт йўлга чиқиб туринглар» дейишади. Касал билан лой ичидан 1 километр йўл босиб, асфальт йўлга чиқишимиз керак экан, акс ҳолда келмайди», - дейди шу маҳаллада яшовчи Дилбар Машарипова.\nМаҳаллада электр энергияси симёғочлари мавжуд эмас. Аҳолининг ўзи қўлбола симёғочларни ясаб, бир амаллаб ўрнатиб олишган.\n«Маҳалламизда электр энергияси симёғочлари ўрнатилмаган. 20 йил олдин бу уйлар қурилганида, ўзимиз ёғоч ва ходалардан қўлбола симёғоч ясаб, уйимизга сим тортганмиз. Аҳвол ҳамон шундайлигича қолмоқда. Агар қаттиқ шамол турса, бу қўлбола симёғочлар синиб, симлар узилиб, одамларнинг, кўчада юрган болаларнинг устига тушмаслигига ҳеч ким кафолат беролмайди. Шундай хавфли шароитда яшаб бўладими?.\nБундан ташқари, маҳалламизда ўрнатилган трансформатор жуда эскилиги туфайли, ёмғир ёки қор ёғса, ичига сув кириб, 2-3 кунлаб электр энергиясидан узилиб қоламиз», - деди шу маҳаллада яшовчи Раҳимбой Юсупов.\nМаҳаллада чиқинди йиғиладиган жой йўқ, одамлар дуч келган жойга чиқинди ташлашга мажбур. Йиғилиб қолган чиқинди ҳеч қачон олиб кетилмаган.\n«Маҳалламизда чиқинди ташлайдиган махсус жой мавжуд эмас. Аҳоли чиқиндини дуч келган жойга ташлашга мажбур. Чиқиндини йиғадиган махсус машиналар бу ерга ҳеч қачон келмаган. Нега эканини билмайман, балки йўллар ёмонлигидандир. Чиқинди тўпланмаслиги учун одамлар уни ёқиб юборишга мажбур. Энди бундан чиқадиган ҳидни тасаввур қилаверинг. Ёқиб юбормасликнинг иложи ҳам йўқ, акс ҳолда антисанитария ҳолати ёмонлашиб, маҳалла чиқиндихонага айланиб қолади», - деди шу маҳаллада истиқомат қилувчи Йўлдош Исмоилов.\nМаҳалла аҳолисини поликлиника ва маҳалла фуқаролар йиғинини узоқлиги билан боғлиқ муаммолар ҳам қийнаб қўйган.\n«Маҳалламизга туташ бўлган Наврўз шаҳарчасида оилавий поликлиника бор. Оралиқ масофа ярим километр. Аммо у ерда бизга хизмат кўрсатишмайди, ўз поликлиникангизга борасиз дейишади. Маҳалламиз поликлиникаси эса ўн километр узоқликда бўлган Ғалаба қишлоғида жойлашган. Бу бизга жуда ноқулай. Ахир ёнгинамизда 3-сон оилавий поликлиника мавжуд бўлса, нега унинг хизматидан фойдалана олмаймиз?\nМаҳалла фуқаролар йиғини ҳам биздан 10 километр узоқликдаги Ғалаба қишлоғида жойлашган. Раис кимлигиниям билмаймиз, бу ерга умуман келмаган. Натижада, кўплаб маиший муаммоларимиз ҳал бўлмай ётибди. Агар маҳалла фуқаролар йиғини ўзимизда бўлса, балки бундай оворагарчиликлар бўлмасмиди...», - деди Гулбаҳор Машарипова.\nМаҳаллага ичимлик суви қувури ётқизилмаган. Аҳоли ўз кучи билан, ўз билганича қўшни маҳалла қувурига уланиб, ичимлик сувидан фойдаланмоқда.\nМаҳалла аҳолиси бу муаммолар юзасидан туман ва вилоят ҳокимлигига мурожаат қилишганини, аммо натижа бўлмаганини айтишди.\n«Ўтган йили бу муаммолар бўйича туман ҳокимлигига мурожаат қилган эдик. Апрель ойида йўлларни тузатиб беришни ваъда қилишди. Аммо, орадан 9 ой ўтган бўлса-да, ҳеч қандай ўзгариш бўлмади», - деди Шарофат Норбоева.\nМурожаатни ўрганиш жараёнида «Ҳаёт йўқ маҳалла» деган ибора бу ерга нисбатан бежиз ишлатилмаслиги, аҳолининг муаммолари ҳал қилинмай, йиллар давомида ўз ҳолига ташлаб қўйилгани, қуруқ ваъдалар берилганига гувоҳ бўлдик. Бунга қўшимча қилиб, «ўгай ва ёт, унутилган маҳалла» деган иборани ҳам бемалол қўллаш мумкин. Зеро мавжуд вазият айнан шуни кўрсатиб турибди.\n12:49 / 29.03.2020\n«Чин мўъжизаси» туркумидан. Хитойни ривожлантирган сифатли йўллар\n16:11 / 24.03.2020\nЭлектр энергиясидан қарздор истеъмолчилар тармоқдан узилмайди\n09:10 / 12.03.2020\nТошкентда кўприк қурилиши туфайли ёпиб қўйилган йўлнинг бир қисми очилди\n13:28 / 10.03.2020\nМашина ичидаги инсонни дудуққа айлантирувчи Сурхондарёдаги абгор йўл


Нафл ва таровиҳ намози » Категориялар » Аудиолар » Саҳифа : 1\nУмумий сони: 19\n“Сунану Аби Довуд” ҳадис китобидан олиб борилган силсиланинг ушбу бўлимида китобнинг “Намоз китоби”да келган ҳадисларнинг кусуф, яъни қуёш ва ой тутилганда ўқиладиган намозга тааллуқли бўлган қисми шарҳ қилинган.\nАбу Довуд Сунани шарҳи ( 31 ) Икки ҳайит намозлари ҳақида\n“Сунану Аби Довуд” ҳадис китобидан олиб борилган силсиланинг ушбу бўлимида китобнинг “Намоз китоби”да келган ҳадисларнинг икки ҳайит намозига тааллуқли бўлган қисми шарҳ қилинган.\nҲанафий фиқҳи (16) Витр намози\n“Ҳанафий фиқҳи ва унинг далиллари” деб номланган китобдан олиб борилган ушбу дарсда витр намози ҳақида сўз боради.\nЭнг фойдали тижорат (30) “Зуҳо намозининг савоби”\nУшбу дарс қуйидаги мавзуларни ўз ичига олади: - Нафл намозлар боби: Зуҳо намозини ўқиган ва унда бардавом бўлган кишининг савоби ҳақида ворид бўлган ҳадислар шарҳи;\nЭнг фойдали тижорат (29) “Таҳажжуднинг савоби” (2)\nУшбу дарс қуйидаги мавзуларни ўз ичига олади: - Нафл намозлар боби: Таҳажжуд намози ва қиёмул лайлнинг савоби ҳақида ворид бўлган ҳадислар шарҳи (давоми);\nУшбу дарс қуйидаги мавзуларни ўз ичига олади: - Нафл намозлар боби: Таҳажжуд намози ва қиёмул лайлнинг савоби ҳақида ворид бўлган ҳадислар шарҳи;\nЭнг фойдали тижорат (27) “Витр намозининг савоби”\nУшбу дарс қуйидаги мавзуларни ўз ичига олади: - Нафл намозлар боби: Витр намозининг савоби ҳақида ворид бўлган ҳадислар шарҳи;\nРамазон кечалари (15) “Таровиҳ намози аёллар учун ҳам суннатми?”\nУшбу суҳбатда қуйидаги мавзулар баён қилинади: - Аёллар эркакларга йўлдошдирлар; - Аёллар таровиҳ учун масжидга келишлари мумкинми? - Таровиҳга келганда қандай ҳалда бўлиш керак? - Аёллар ўзларидан бирор кишининг уйида таровиҳ учун йиғилишлари мумкинми? - Аёллар бир-бирларига имом бўлсалар бўладими? - Аёллар ва эркаклар битта хонада намоз ўқишлари жоизми?\nРамазон кечалари (4) “Таровиҳ намози – Ислом шиорларидан!”\nMP3 6 / 9 / 1434 , 14/7/2013\nУшбу суҳбатда қуйидаги мавзулар баён қилинади: - Таровиҳ намозининг таърифи ва ҳукми; - Расулуллоҳнинг таровиҳ ўқишга қилган тарғиблари; - Таровиҳ намозининг вақти ва ракаатлари; - Таровиҳнинг қироати қандай бўлиши керак? - Таровиҳни уйда ўқиган афзалми ёки жамоат биланми? - Имом тургунча намозда туришнинг савоби.\nРосулуллоҳнинг чошгоҳ намозлари ва хонадонларидаги нафл намозлари ҳақида келган ҳадислар\nБу "шамоили муҳаммадия" китобидан йигирма учинчи дарс бўлиб, бу дарсда аввалги бобдаги ҳадислар давоми, ва яна ундан кейинги икки боб “чошгоҳ намози” ва “хонадонларида нафл намоз ўқишлари” ҳақидаги ҳадислар билан танишиб чиқамиз.\nТаҳажжуд намози нафлларнинг энг афзали\nУшбу марўзада шайх таҳажжуд намози ва унинг фазилати ҳақида сўз юритадилар.\nУшбу марўзада шайх нафл намозлари ва уларнинг фазилати ҳақида сўз юритадилар.\nМашҳур Роҳибнинг исломга кириш қиссаси\nМаърузачи : Абдулворис Ребо Таҳрир : Сенад Цренкич - prof. Senad ef. Crnkić\nЮсуф Астус исломга қандай кирганини ривоят қилади\nТаровиҳ (қиём) намози\nТаровиҳ намозининг фазилати ва росулуллоҳ саллоллоҳу алайҳи ва салламнинг намозларининг сифати\nРамазон ойи қандай ҳам яхши\nТаровиҳ ва қиём намози ҳамда эътикоф аҳкомлари\nМаърузачи : Абдулкарим ибн Абдуллоҳ Ал Хузайр\nРамазон ойининг энг муҳим амаллари бўлган ушбу ибодатлар ҳар бир мусулмоннинг ўрганишлиги муҳим бўлган биринчи даражали вазифасидир\nВитр намозининг фазилати\nОхират ҳақида тафаккур - Эътикоф- Таровиҳ


ИИББ ходими хизмат машинасида одам уриб...\n09.04.2019 09:06 0 377\n6 апрель куни Чилонзор туманидаги Муқимий кўчасида тахминан соат 19:30да йўл-транспорт ҳодисаси юз берди.\nТошкент ИИББ хабарига кўра, пойтахт Ички ишлар бош бошқармаси ходими «Ласетти» хизмат автомобилини бошқариб кетаётиб, пиёдани уриб юборган.\nҚайд этилишича, пиёда – аёл киши шифохонада ҳаётдан кўз юмган. ИИББ томонидан ушбу ҳолат бўйича хизмат текшируви белгиланди.\nХабарда айтилишича, Чилонзор тумани прокуратураси Ўзбекистон Республикаси Жиноят кодексининг 266-моддаси 2-қисми (Транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатган.\nпиёда ЙТҲ Тошкент шаҳар ИИББ


Лола Каримова-Тиллаеванинг маҳкама иши Британия матбуотида - BBC News O'zbek\nЛола Каримова-Тиллаеванинг маҳкама иши Британия матбуотида\nImage caption The Telegraph Л.Каримова-Тиллаева ҳақида\nБританияда нашр этилувчи нуфузли The Telegraph газетаси "Оврўпо Иттифоқи Ўзбек диктаторининг қизига 3.5 миллион фунт грант бергани учун танқидлар остида " сарлавҳали мақолани нашр қилган.\nГазетанинг Марказий Осиё бўйича мухбири Ричард Оранжнинг ёзишича, айни грант Болаларни ижтимоий мослаштириш Республика марказига берилган.\nБи-би-си билан суҳбатда газета мухбири Ричард Оранжнинг айтишича, Лола Каримова адвокатлари маҳкама ишида ўз мижозларининг Ўзбекистонда қанчалар яхши хайрия амалларига тасдиқ ўлароқ бу хатни тақдим қилишган.\n“ Бизга маълумки, грант ажратилган, аммо ҳали хайрия ташкилотига ҳали берилгани йўқ “, дейди журналист.\nЎтган ой охирларида Ўзбекистон Президенти Ислом Каримовнинг қизи Лола Каримова-Тиллаеванинг Rue89 Интернет нашрига қарши даъвоси бўйича ишни кўриб чиққан Париж маҳкамаси ўз қарорини 1 июлда эълон қилиши ҳақида маълум этган эди.\nЎзбекистоннинг ЮНЕСКОдаги элчиси Лола Каримова-Тиллаева француз веб-сайтини ўзини "диктаторнинг қизи" деб атагани учун судга берган.\n“ Қош қўяман деб...”\nImage caption Лола Каримова-Тиллаева отасини ҳимоя қилмоқда\nThe Telegraph мухбири Ричард Оранжнинг айтишича, “бу маҳкама ишидан аввал бошида кўзланган мақсад, Франсанинг интернет нашрининг Лола Каримова таниқли шахсиятларга маълум бир зиёфатларга қатнашиши учун пул берган деган даъволарини чиппакка чиқаришдан иборат бўлган. Яна бир томони, бу нашр Лола Каримованинг диктаторнинг қизи деб таърифлагани билан боғлиқ “.\nАммо журналистга кўра, маҳкамага тортилган томон маҳкама иши айни муддаодир. Яъни, улар буни сиёсий театрга айлантиришлари ва Ўзбекистондаги режимнинг камчиликларига эътибор жалб қилишга эришишлари мумкин.\nМаҳкамада иштирок этган ўзбекистонлик инсон ҳуқуқлари фаоллари ҳам Президент Каримовнинг қизининг айни амалини олқишлаганлар.\nУларнинг назарида дунёдаги энг репрессив режимлар қаторидан жой олиб келаётган Ўзбекистондаги инсон ҳуқуқлари билан бўлган абгор ҳолатга эътибор кучайиши мумкин.\nЛола Каримова – Тиллаеванинг Париж маҳкамасига мурожаат қилиши ростдан ҳам қатор халқаро нуфузли матбуот нашрларининг эътиборини қозонди.\nПрезидент Каримовнинг йигирма йилдан ортиқ қудратда қолиб келаётгани, Ўзбекистонда матбуот эркинлиги йўқлиги, инсон ҳуқуқлари билан бўлган абгор вазият ва Андижон қирғини Париж маҳкамаси билан боғлиқ деярли барча мақола ва изоҳларда урғуланмоқда.


Ҳанафий мазҳаби усулига оид муҳим савол:\nМақолалар access_time23-январ, 12:06\nҲанафий мазҳаби усулига оид муҳим савол: Абу Зайд исмли биродар, ҳафизаҳуллоҳ,…\naccess_time29-июль, 12:22 visibility470\nИслом дини таълимотида ғийбат қилиш биродарининг гўштини ейиш билан қиёсланади. Умуман олганда, тил билан қилинадиган гуноҳларнинг рўйхати кўпдир. Шунинг учун Пайғамбаримиз Муҳаммад Мустафо соллаллоҳу алайҳи васаллам ҳадиси шаърифларида бармоқлари билан тилларига ишора қилиб саҳобаларига айтган ҳадислари бор. Тил ажойиб бир хилқат ҳисобланади. Унинг жойлашувини кўз олдингизга келтиринг. Қалъанинг деворларига ўхшаш ўттиз иккита тиш билан ҳимояланган. Тепадан идорани билдириб турувчи мия билан бошқарилади. Танглай эса тилнинг томидир. Тил ташқи аъзо ҳам, ички аъзо ҳам эмас. Кўзга, бурунга, қулоққа ўхшаган ташқи аъзо эмас. Жигар, юрак, буйрак сингари ички аъзо ҳам эмас. Ақл жасад билан руҳни бошқариб турганидек, тилнинг жойлашуви ҳам ажибдир. Қинидан чиққан қилич жароҳат етказса, у жароҳатни малҳам билан даволаса бўлади. Аммо тил билан етказилган жароҳатнинг битиши қийиндир.\n«Устуҳон эрмаски они рост қилса мумиё».\nдейди шоирлар. Суякмаски уни мумиё билан тикласа дейди. Тилнинг жароҳати оғир бўлади. Айнан мана шу тил инсоннинг дунё ва охиратда саодат топишига хизмат қилади. Ва аксики, шу тил кишини дунё ва охиратда хор бўлишига сабабчи бўлади. Тавҳид калимаси тил билан айтилганидек, ширк сўзлар ҳам худди шу аъзо ёрдамида айтилади. Яхши сўзда ҳам тил ижрочи, ёмон сўзда ҳам айнан унинг ўзи ижрочидир. Шунинг учун тилни тийиш, ҳамма ёмонликлардан сақланишнинг калитидир. Пайғамбаримиз алайҳиссалом даврларида ғийбатнинг ҳиди бўлган экан. Бир куни атрофга ёмон ҳид тарқалди. Шунда Пайғамбаримиз Муҳаммад Мустафо соллаллоҳу алайҳи васаллам:\n— Бу ниманинг ҳиди эканлигини биласизларми? – дедилар.\n— Билмаймиз, – дейишди саҳобалар.\n— Кофирлар, мушриклар мусулмонларни ғийбат қиляпти. Шунинг ҳиди, – дедилар.\nАммо бугун ғийбатнинг бадбўй ҳидига бизнинг бурнимиз шундай ўрганиб қолдики, ҳид қаёқда дейишингиз мумкин. Ҳид бор, аммо бурун унга мослашиб бўлган. Масалан, бир корхона, тери ошлайдиган цехга кирсангиз ҳидига чидаб тура олмайсиз. Аммо ўша жойда ишлайдиган одамга бу сезилмайди. Чунки унинг бурни бу ҳидга мослашиб кетган. Ғийбатга ҳам бизнинг бурнимиз ўрганиб қолган. Ғийбат ҳамма ёқни босиб кетди. Нега бундай бўлди биласизми? Чунки унга қарши чора кўрилмайди. Ҳамманинг ғийбатга қўшилиб ғийбат қилгиси келади. Ҳатто ҳақни ҳимоя қилиш учун ғийбат қурол воситасига айланиб қолди. Имом Молик роҳматуллоҳи алайҳ айтадилар: «Биров сўкиниб, аччиқланиб ҳақни ҳимоя қилаётган бўлса, унинг нияти касалдир. Ҳақ бунақа йўл билан ҳимоя қилинмайд». Чунки Аллоҳ таоло Қуръони Каримда шундай марҳамат қилади:\nяъни: «Роббингнинг йўлига ҳикмат ва яхши мавъиза ила даъват қил. Ва улар ила гўзал услубда мунозара қил. Албатта, Роббинг Ўз йўлидан адашганларни ўта билгувчи ва ҳидоят топгувчиларни ҳам ўта билгувчидир». (Наҳл сураси, 125-оят)\nҲеч бир ерда ва вақтда даъват сўкиб ёки ҳақорат қилиниб амалга оширилмайди. Кимдир шунақа қилса, у одамнинг ўзи ҳақдан ташқаридадир. Ҳатто Мусо алайҳиссалом ва унинг акаларига Аллоҳ таоло: «Фиръавннинг олдига боринглар ва унга яхши гапиринглар» деди. Тилни доим яхши сўз ижро этишга чорлаш керак. Имом Шофеъий роҳматуллоҳи алайҳ айтадиларки: «Агар ҳақни кўрсанг, унга югур. Югуролмасанг юриб бўлса ҳам бор. Агар юра олмасанг, эмаклаб бўлсада бор. Аммо ундан юз ўгириб ортга қайтма». Чунки охирда тарозида юк босадиган нарса ҳақдир. Мана шу ҳақ йўлида эса бизга Аллоҳ таоло ўзи ёрдамчи эканлигининг хабарини бериб қўйди. Банда бу йўлда сабр қилсин, барча машаққатларга чидасин, шукр қилсин. Чунки ҳаққа етишиш осон эмас.\nМаъсиятлар лаззати кетди, энди унинг жазоси қолди.\nТоатлар машаққати кетди, энди унинг савоби қолди.\nШунинг учун Мавлоно Жалолиддин Румий айтадиларки: «Гиламни осиб қўйиб таёқ билан урадилар. Нима учун? Уни поклаш учун. Гиламга азоб бериш учун урилмайди. Инсонга ҳам Аллоҳ таоло турли машаққатлар берадики, уни хорлаш учун эмас, балки тозалаш учундир». Агар Аллоҳ таолога маҳбуб бўлган банданинг ҳаёти текис бўлиши керак бўлганида эди, Муҳаммад соллаллоҳу алайҳи васалламнинг ҳаётлари текис бўлган бўларди. Аллоҳ таоло у зотни инсон бошига тушадиган ҳар қандай бало билан синаб кўрди. Ҳам ул зотни тарбиялади, ҳам умматга сабоқ қилди. Бугун биз тўйлар қиламиз, ҳаммадан маслаҳат оламиз. Аслида ўрнак оладиган зот Пайғамбаримиз Муҳаммад Мустафо соллаллоҳу алайҳи васалламдир. Ул зот ҳам тўй қилганлар, қиз чиқарганлар, ул зот қандай йўл тутган бўлсалар худди шундай қилиш керак. Ахир биз ҳақ йўлда у кишига эргашдик. Нима учун тўй қилишда у кишидан маслаҳат олмаймиз? Бошқа турли масалаларда у кишидан маслаҳат олмаймизда, кимларнидир гапига кирамиз. Шу биз йўл қўядиган энг катта хатодир. Мўмин киши бошига не кулфат келса сабр қилиши керак. Мўминнинг ҳаёти бир текис бўлса, у мўмин ўлганлигини билдиради. Мўмин кишининг ҳаёти бир текис бўлмайди. Ҳудди юрак урганда унинг чизиқлари пасту баланд бўлгандек. Одамларнинг энг касодга учрагани Аллоҳ қолиб, ўзи билан ўзи овора бўлиб қолгани бўлади. Ундан ҳам баттарроқ касодга учрагани ўзиям қолиб, одамлар билан овора бўлиб қолганидир. Шунинг учун инсон ижтимоий мавжудотдир. Одамзот ёлғиз яшолмайди. Ким биландир гаплашиб ўтиргиси келади. Суҳбатларда эса доим дунё ҳақида гапирмаслик керак. Ҳар суҳбатда фақат дунё ҳақида сўзланса, бу қалбни ўлдиради. Ҳар биримизга Аллоҳ таоло суҳбатларда ғийбатдан тийилишликни ва тилимизни яхши сўзлар ила зийнатлашимизни насиб айласин.


Эски Шилдирнинг эски қабристони таъмирга муҳтож\nДанғара туманининг Эски Шилдир қишлоғидаги аянчли аҳволга келиб қолган қабристонни халқ таъмирлаяпти. Давлат томонидан бошланган таъмирлаш ишлари чала қолиб кетгани айтилмоқда.\nИжодий жамоамиз билан Данғара тумани Эски Шилдир қишлоғига фуқароларнинг мурожаатини ўргангани бордик. Мурожаатчилар билан учрашиб, ортга қайтар чоғимиз мурожаатчилардан бири «Ука, йўқ демасангиз, сизни бир ерга олиб бормоқчимиз. Бироз вақт ажрата оласизми?» деб қолди.\nСуҳбатдошимиздан қаерга олиб бориши ҳақида сўрадик. Уларнинг айтишича, қишлоқда маҳалла аҳли саховатли ҳамқишлоқларининг ҳомийлиги ёрдамида, ҳашар йўли билан қабристон қураётган экан. «Шу ишларни ҳам бир кўриб кетинг», дея йўл бошлади ҳамроҳимиз.\nҚишлоқнинг катта йўл бўйида қабристон бор бўлиб, унинг ичида қурилиш-таъмирлаш ишлари кетаётган экан.\n«Қабристонда ўтган йили таъмирлаш ишлари бошланган бўлиб, ушбу ишлар чала қолиб кетган эди. Давлат томонидан қабристоннинг атрофи янгитдан ўралиб, асосий дарвозаси олдига ер айвон ва битта кичкина хонача қурилди. Кўриб турганингиздек, атрофни ўраш ҳам чала қолдириб кетилди», — дейди бизга ҳамроҳлик қилаётган фуқаро Иқрор Юсупов.\nҚишлоқ аҳолиси қабристонни таъмирлаш ва ободонлаштириш борасида амалий ёрдам сўраб ўз сектор раҳбарлари — туман прокурорига бир неча маротаба мурожаат қилган, таклиф киритган.\n«Прокурор секторига қараймиз. Ҳамқишлоқлар кўп бора айтдик қабристонни ободонлаштириш, таъмирлаш ишларида ёрдам беринг деб. Бирор бир натижа бўлмади. Яқинлари шу ерга дафн этилган одамлар зиёратга келса, қулай бўлган жойнинг ўзи йўқ. Эски жойнинг аҳволи мана бу», — дея йўл кўрсатди.\nГувоҳи бўлганимиз тўкилиб тушишига оз қолган эски бино ва ундаги аянчли манзаралар бўлди.\n«Зиёратга келганлар шу шароитда ўтиришга мажбур. Шунинг учун ҳам одамлар, ҳамқишлоқлар бир бўлиб ҳомийлар кўмагида янги жой қурдиряпмиз. Усти берк айвон ва хоналардан иборат янги жойда одамлар учун қулайликлар яратилади. Ишларимиз энди ярмига етиб келди. Бошлаган ишимизни зора Данғара тумани прокурори — секторимиз раҳбари, ҳоким бува кўриб оз-моз ёрдам берса. Ажаб эмас, шунинг учун сизни бу ерга бошлаб келдик. Ёритиб берсангиз деган мақсадда», — дейди суҳбатдошимиз.\nҚишлоқдан қайтар эканмиз, одамларнинг қабристонни обод қилиш борасидаги бирдамлиги ва аҳиллигини кўриб ҳавас қилдик. Данғаранинг Эски Шилдир қишлоғида ҳашар йўли билан қурилаётган қабристон зиёратгоҳига туман раҳбарияти ва сектор маъмурияти ёрдам беради деган умиддамиз.\nТанқиддан сўнг Орол қишлоғида амалий ишлар бошлаб юборилди\nЭътибордан четдаги манзил: Данғарадаги Орол қишлоғининг адоқсиз муаммолари


имтиёз – Сурхон тонги\nФеврал 19, 2019 Жамият 0\nимтиёз ва имкониятлар Мансур йўлда қадрдон дўсти Ҳошимни учратиб қолди. Салом аликдан сўнг, — Кайфиятинг яхши, лекин нега бунча шошиб юрибсан? — Э, сўрама дўстим, ишлашга чет элга кетаяпман. Шунинг учун кетиш тадорлиги билан бандман. Қўшним банкка ишлагани учун, имтиёзли виза-карта очиртиришни маслаҳат берди. Шунга кўра, виза карта очиртирдим. Имтиёз …\nЯнвар 31, 2019 Жамият 0\nИмтиёзни суиистеъмол қилманг! Бугунги кунда мамлакатимизда тадбиркорликни ривожлантириш ва уни қўллаб-қувватлаш учун барча шарт-шароит яратилмоқда. Шулардан бири, ҳозирда юртимиз ҳудудига импорт қилинадиган технологик жиҳозлаш жараёнида Адлия вазирлигининг 2436-сонли йўриқномаси талаблари асосида божхона божи ва қўшилган қиймат солиғидан озод этилганлигидир. Бироқ мазкур яратилаётган имконият ва имтиёзларни суиистеъмол қилиш ҳолатлари ҳам афсуски, …\nЯнвар 26, 2019 Таълим 0\nМеъёрий ҳужжат талабларидан келиб чиққан ҳолда Денов туманидаги ҳарбий қисмда муддатли ҳарбий хизматни ўтаётган аскарлар олий таълим муассасаларига ўқишга киришда қўшимча балл берадиган ҳарбий қисм командирининг имтиёзли тавсияномаларини қўлга киритиш учун тест синовларини топширди. Вазирлар Маҳкамаси ҳузуридаги Давлат тест маркази томонидан олинадиган тест натижаларига кўра, аскарлар республиканинг барча олий таълим …\nМай 15, 2018 899\nМарт 9, 2018 764\nФеврал 27, 2017 750\nЯнвар 31, 2017 716\nЧегара постида товарларни олиб ўтиш тартиби қандай?


ЖССТ пандемия бошидан бери янги коронавирус рекордини қайд этди — Sof.uz\nЖАҲОН 66,502,605 46,010,510 1,529,165\n21.10 10:12 237 Жаҳон\nДунё бўйлаб коронавирус билан касалланганлар сони сўнгги бир ҳафта ичида 2,4 миллионга ошди, бу пандемия бошланганидан бери энг юқори кўрсаткич. Жаҳон соғлиқни сақлаш ташкилоти (ЖССТ) маълумотлари шундан далолат беради.\nЖССТнинг таъкидлашича, COVID-19 билан касалланганларнинг сони тез суръатларда ўсишда давом этмоқда, шу билан бирга янги ўлимлар сони нисбатан барқарор бўлиб қолмоқда. Сўнгги етти кун ичида 36 мингдан ортиқ одам юқумли касалликдан вафот этди, бу тахминан олдинги ҳафта билан бир хил.\n"18 октябр ҳолатига кўра 40 миллиондан ортиқ ҳолатлар ва 1,1 миллион ўлим ҳақида хабарлар бор", дейилади ЖССТ маълумотномасида.\nЭнг ёмон эпидемик вазият Америка қитъасида кузатилмоқда. Умуман олганда, ушбу минтақада 12-18 октябр кунлари 798 мингдан ортиқ одам юқтирилди ва юқтирганларнинг умумий сони 18,8 миллион бемордан ошди. Етти кун давомида 16 мингдан ортиқ ўлим рўйхатга олинган ва 18 октябр ҳолатига кўра ўлганларнинг умумий сони 608 мингдан ошган.\nЕвропада ҳафта давомида касалликнинг 25 фоизга ўсиши ўтган қайд этилган. Инфектсияни юқтирганлар сони 927 мингга кўпайиб, 8 миллиондан ошди. Бир ҳафта ичида 8 мингдан ортиқ киши вафот этди ва ўлимларнинг умумий сони 256 минг кишидан ошди.\n4.12 18:41 2252\nБугун, 11:50 1420\n4.12 03:23 1290\n3.12 14:00 735\n4.12 17:39 683\n30.10 11:54 79 Жаҳон\n29.10 11:26 122 Жаҳон


МАҚОМ БУ – УММОН. УММОН – ТУБИДАГИ МАРЖОН\nAsosiy > Yangiliklar > МАҚОМ БУ – УММОН. УММОН –…\nЎзбекистон Республикаси Президентининг “Миллий мақом санъатини ривожлантириш ва ёшларни юксак инсоний туйғулар руҳида тарбиялаш, уларнинг эстетик диди ва тафаккурини шакллантиришда мақом санъатининг кенг имкониятларидан фойдаланиш тўғрисида”ги қарори халқимизнинг кўнглидаги иш бўлди. Бугун қай бир юртдошимиз айниқса, ушбу соҳада фаолият юритаётган, ёшларга мақом йўналиши бўйича сабоқ бераётган мутахассислар, мумтоз қўшиқлар ижрочилари билан санъат ҳақида гаплашсангиз, шу хусусда сўз очади.\nГулистон шаҳридаги 1-сонли мусиқа ва санъат мактабида анъанавий қўшиқчилик бўйича ўқитувчи, мумтоз ашулаларнинг моҳир ижрочиси Абдураҳим Султонов билан мазкур қарорнинг аҳамияти, унда шу соҳа ходимлари олдига қўйилган вазифалар, мусиқа ва санъат мактабида бу борада олиб борилаётган ишлар тўғрисида суҳбатлашдик.\nАбдураҳим Абдураҳмонович мазкур қарорнинг аҳамияти ва долзарблиги, миллий маданиятимиз, санъатимиз ривожида қанчалар муҳим ўрин тутиши тўғрисида гапирди. Халқимиз маданий меросининг ажралмас қисми бўлган миллий мақом санъати ўзининг қадимий тарихи, теран фалсафий илдизлари, бетакрор бадиий услублари, бой ижодий анъаналари билан маъанавий ҳаётимизда муҳим ўрин эгаллайди, дейди қаҳрамонимиз.\n1970 йилда Тошкент давлат консерваторияси қошида шарқ мусиқаси факультети очилди, дейди суҳбатдошимиз Абдураҳим Султонов. Ўша йиллардан буён республикамизнинг барча ҳудудларидан келган миллий мусиқамизни суйган, юракдан ҳис этган иқтидорли ёшлар, ширали овоз соҳиблари бу ўқув даргоҳида мақом санъатининг буюк билимдонлари, таниқли устозлардан таҳсил олишди ва олишмоқда.\nПрезидентимизнинг қарорида пойтахтимиз Тошкент шаҳрида “Мақом маркази” барпо қилиниши кўрсатиб ўтилган. Бу санъат ихлосмандларининг бошини кўкка етказди. 2014 йили октябрь ойида иқтидорли шогирдим Билолиддин Нарзуллаев билан Озарбайжон Республикасининг пойтахти Боку шаҳрида ўтказилган 6 –Халқаро “Муғом” кўрик-фестивалига бордик. Фестивал Боку шаҳрининг марказида жойлашган муҳташам Озарбайжон “Муғом маркази” биносида бўлиб ўтди. Бино фойесидан кириб боришда йўлакнинг икки томонида Озарбайжоннинг таниқли муғом ижрочилари, хонандалари, бастакорлару созандаларининг бюстлари ўрнатилган бўлиб, уларнинг ҳаёти ва ижоди ҳақида маълумотлар берилган эди. Истардимки, Тошкент шаҳрида барпо этиладиган “Ўзбекистон мақом маркази”да ҳам Юнус Ражабийдан тортиб, Мулла Тўйчи Тошмуҳаммедов, Муҳиддин Қори Ёқубов, Ҳожи Абдулазиз Абдурасулов, домла Ҳалим Ибодов, Ҳалима Носирова, Саодат Қобулова, Жўрахон Султонов, Маъмуржон Узоқов, Комилжон Отаниёзов, Таваккал Қодиров, Ориф Алимахсумов, Турғун Алиматов ва бошқаларнинг суратлари ҳам ўша фахрли жойдан ўрин олса.\nБолаларни 5-6 ёшидан мақом куй-қўшиқларини тинглашга ўргатиш лозим. Бизнинг мактабда анъанавий хонандалик бўлими ташкил этилган. Мақом гуруҳи фаолият кўрсатиб турибди, у вилоят ва республика кўрик-танловлари ва фестивалларида иштирок этиб келмоқда. 2015 ва 2017 йиллари Ўзбекистон телевидениесининг “Ёшлар” телеканали “Тараннум” мусиқий кўрсатувида концерт дастурларини намойиш этишди.\n– Мақом бу – денгиз. Денгиз тубидаги маржон. Кундалик ҳаётимизда “зўраки”- худди ёмғирдан кейинги “кўлмак” каби кўпаядиган хонандаларнинг қўшиқлари, ёқимсиз, қулоқни қоматга келтирадиган даражада шовқинли мусиқалар асабларни чарчатади.\nМутахассисларнинг айтишларича, мақом оҳанглари инсон юрагини бир маромда уришини таъминлаб, асабларини тинчлантирар экан. Вилоятимизнинг ҳар бир туман шаҳарларида табаррук ёшдаги инсонлар орасида мумтоз ашулаларимизни нафақат севиб эшитадиган, балки ўзлари ҳам бинойидек хиргойи қила оладиган инсонлар бор. Ёшларимиз орасида ҳам Билолиддин Нарзуллаев, нафис овоз соҳибаси Мадина Маъмирова, Қобилжон Деҳқонбоев каби ўнлаб мақом ижрочилари бор. Келажакда улардан етук мақом ижрочилари чиқишига умид қиламиз.


Тожикистон “Айний”ни текинга бермоқчи эмас\nТожикистон ташқи ишлар вазири Ҳамрохон Зарифий "Айний" аэродроми ҳеч бир давлатга текинга берилмаслигини таъкидлади.\nДушанбе ва Москва Айний ҳарбий аэродроми ҳамда Тожикистонда Россия базасини ташкил этиш борасида бир битимга кела олмаяпти.\nБу борада 18 июл куни Душанбеда ўтказилган матбуот анжумани чоғида Тожикистон ташқи ишлар вазири Ҳамрохон Зарифий маълум қилди.\nВазир жаноблари Айний ҳарбий аэродроми ва русларнинг бу аэродромда ўз ҳарбий базасини ташкил топтириш атрофидаги музокаралар содда ва осон кечмаётганини эътироф этди.\n- Айний аэродроми ва база масалаларида томонлар позицияси тегишли ҳужжатлар тайёрлаш ва имзолашгача етиб боргани йўқ. Айни пайтда бу иккита осон бўлмаган масала юзасидан Россия томони билан музокараларимиз давом этмоқда, - дея маълум қилди Тожикистон ташқи ишлар вазири Ҳамрохон Зарифий.\nДушанбе яқинидаги “Айний” аэродроми бир неча йилдан буён Россия, Ҳиндистон ва Америка ҳукуматлари диққат марказида бўлиб келмоқда.\nМустақил таҳлилчилар мулоҳазасича, сўнгги вақтлар Россия Айний ҳарбий аэродромига эгалик қилиш мақсадида Тожикистонга нисбатан иқтисодий пишангларни ишга солаётир.\nТаҳлилчилар бунга Россия ҳукуматининг тожикистонликларга сотилаётган ёнилғига солиқ фоизини бир неча бараварга ошириб юборгани ва бу ўз навбатида Тожикистон иқтисодиётини боши берк кўчага солиб қўяётгани билан изоҳламоқда.\nНорасмий маълумотларга кўра, айнан Айни аэродроми атрофидаги музокараларнинг чўзилиши ортидан Тожикистон иқтисодиёти бир миллиард 200 миллион сомоний зарар кўрган.\nТожикистон президенти ҳузуридаги Стратегик тадқиқотлар марказ раиси Суҳроб Шарипов фикрича, НАТО кучларининг Афғонистондан олиб кетилиши ортидан йирик давлатлар, жумладан, Россия минтақада ўз мавқеини мустаҳкамлашга уринаётибди ва ҳар йўл билан минтақа давлатлари, хусусан, Тожикистонга нисбатан турли воситаларни қўлламоқда.\n- Сўнгги бир ой давомида Тожикистонга расмий сафарларни таҳлил қилсак, минтақада йирик давлатлар ўйини бошланганига амин бўласиз. Бу давлатлар ҳукумат расмийларининг Тожикистонга тинимсиз қатнаб қолганидан мақсад битта - у ҳам бўлса, минтақада, хусусан, Тожикистонда ўз мавқеини мустаҳкамроқ қилиб олишдир. Лекин биз уларга бундай имконият берсак, у ҳолда, Грузия ва бошқа шу каби давлатлар сингари бу йирик давлатлар қўлида ўйинчоққа айланиб қоламиз, - деган эди ортда қолган ҳафтада кўп сонли журналистларга матбуот анжумани берган Стратегик тадқиқотлар марказ расмийси Суҳроб Шарипов.\nЭслатсак, июн ойи сўнгида Душанбега келган иш сафари билан келган Россия президенти маъмурияти раҳбари Сергей Наришкин ва Россия мудофаа вазири Анатолий Сердюковнинг Тожикистон президенти Имомали Раҳмон билан музокараларининг асосий мавзуси ҳам Айний ҳарбий базаси бўлганди. Россия мудофаа вазири Сердюков жаноблари журналистлар билан учрашув чоғида Айний борасидаги томонлар музокараси натижасиз якунланганини билдирганди.\nМустақил кузатувчилар Россия президенти Дмитрий Медведев 2009 йили Тошкентга сафари чоғида минтақадаги йирик гидроиншоотлар лойиҳаси масаласида гапира туриб, Ўзбекистонга ён босганидан сўнг Тожикистон ишончидан чиққанини ва 2008 йилдан буён давом этиб келаётган Айний аэродромига оид музокараларнинг самарасизлиги ҳам ана шу ишончсизлик омили эканини айтмоқдалар.\nНорасмий маълумотларга кўра, Тожикистон ҳукумати Айний ҳарбий аэродроми учун Россиядан йилига тахминан 50 миллион АҚШ доллари ижара ҳақи сўрамоқда, бироқ бу таклиф Россияга маъқул келмаяпти. Россиядаги айрим нашрларнинг ёзишича, Россия ҳукумати Совет Иттифоқидан мерос қолган Айний аэродроми текинга берилишини талаб қилиб келмоқда.\nБироқ бугунги матбуот анжуманида Тожикистон ташқи ишлар вазири Ҳамрохон Зарифий Айний ҳеч қачон ҳеч бир давлатга текинга берилмаслигини таъкидлади.\n- Тожикистон ери ташқи ишлар вазири ёки мудофаа вазири отасининг мулки эмас. Унинг ўз баҳоси бор. Шу важдан, агар кимдир база ёки аэродром текин берилади, деб ўйласа, улар катта хато қилади, - деди тожик расмийси Ҳамрохон Зарифий.\nБироқ ҳарбий масалалар бўйича россиялик мустақил таҳлилчи Александр Гольц тожик расмийсининг фикрига қўшила олмаслигини айтади.\n- Ташқи таҳдидларни назарга олган ҳолда, Тожикистон олдида жуда оғир синовлар турибди, десак муболаға бўлмас. 2014 йилда НАТО кучларининг Афғонистонни тарк этиши ортидан янги Афғонистон Тожикистондек қўшниларига анчагина мушкилотлар туғдириши табиий. Менимча, тожик мулозимлари бу аэродромга имкон қадар каттароқ нарх талаб қилишга уринаётир. Лекин бу уринишдан бир натижа чиқмаслигига аминман. Коалиция кучлари афғонлар еридан чиқиб кетгач, Тожикистон ҳукумати ниҳоят мамлакат хавфсизлиги учун Россия билан ҳарбий ҳамкорлик зарурлигини тушиниб етади, - дейди ҳарбий масалалар бўйича россиялик мустақил таҳлилчи Александр Гольц.\nАйни пайтда айрим маҳаллий таҳлилчилар Айний аэродромининг АҚШга ижарага берилиши ҳам эҳтимолдан ҳоли эмаслигини айтадилар.\nЛекин Тожикистон ҳукумати Айний аэродромини ижарага топшириш борасида фақат Россия ҳукумати билан музокара қилишини бир неча марта такрорлаган.\nЭслатиб ўтамиз, Душанбе шаҳридан 15 километр нарида жойлашган “Айний” аэродроми 1991 йили Тожикистонда бошланган фуқаролар уруши оқибатида фойдаланишга яроқсиз бўлиб қолганди.\nАйний ҳарбий аэродроми сўнгги беш йил мобайнида Ҳиндистон ҳукумати ажратган 20 миллион АҚШ доллари эвазига тўла таъмирдан чиқарилганди. Ҳиндистон Айний базасини таъмирлаш баробарида Тожикистон Мудофаа вазирлигига иккита вертолёт ҳам совға қилган.\nАйни пайтда Тожикистон Мудофаа вазирлиги мулки саналган мазкур ҳарбий аэродромнинг парвоз йўлаги 3200 метрни ташкил қилади.\nДмитрий Медведев 2008 йил кузида Душанбега келганда Айний аэродромидан биргаликда фойдаланиш бўйича ўз мулоҳазасини айтган ва бу борада муайян ҳужжатлар ҳам имзоланган эди, лекин Россия ҳар галгидек амалий ишга ўтмайди.\nШу ўринда айтиш лозимки, Тожикистонда Россиянинг битта ҳарбий базаси ва бир нечта ҳарбий марказлари бор. Улардан бири Норак шаҳридаги “Окно” фазони назорат қилувчи оптик-электрон марказидир. Бу марказ Марказий Осиёдаги фазони назорат қилувчи энг кучли ҳарбий иншоот ҳисобланади. Шунингдек, Душанбеда Россия чегарачиларининг махсус институти ҳам фаолият қилиб турибди.


2019 йил июль сони | huquqburch.uz\nТақиқ ва таъқиб муаммо ечими эмас\nФасллардаги номутаносибликлар, серёғин ёки жазирама кунлар, бир жойда тошқинлару бошқа жойда қурғоқчиликнинг кузатилиши — барча-барчаси инсоннинг табиатга аралашуви маҳсули. Аслида инсон — табиатнинг бир бўлаги. Унинг табиий жараёнларга ноўрин аралашуви ва атроф-муҳитни тиклаб бўлмас ҳолатга олиб келгани, афсуски, аччиқ ҳақиқат. Энди вазиятни ўнглаш учун илм-фан ҳам ожизлик қилмоқда. Ҳа, бугун инсоният табиатга нисбатан нооқилона муносабати туфайли иқлим ўзгариши, озон қатламининг емирилиши, ичимлик сувининг ифлосланиши, биохилмахилликнинг қисқариши, чиқиндиларнинг кўпайиши каби глобал экологик муаммоларга дуч келди. Хўш, энди табиатнинг келгуси тақдири нима бўлади?\nУшбу мақолада чакана савдо соҳасида фаолият юритувчи савдо тармоқларига* нисбатан антимонопол чекловларни жорий қилиш масаласи таҳлил қилинади. Соҳада қулай савдо ва рақобат муҳитини яратиш мақсадида маҳсулот етказиб берувчиларга нисбатан камситувчи ва ноқулай шароитлар юзага келишининг олдини олишга ёрдам берадиган антимонопол қоидаларни белгилаш таклиф этилмоқда.\nЎзбекистонга протекционизм керакми?\nСўнгги вақтда иқтисодчилар ва тадбиркорлар ўртасида давлатимизнинг иқтисодий сиёсатида импорт чекловларини қўллаш бўйича тортишувлар авж олмоқда. Бу баҳслар ижтимоий тармоқларга ҳам кўчиб, турли популистик фикрлар илгари сурилмоқда. Бу эса иқтисодий ислоҳотларни амалга ошириш муҳитига таъсир ўтказиши табиий, албатта.\nТадбиркорлик фаолияти тўсиқ ва чекловлардан холи бўлиши керак!\nФаол тадбиркорликни ривожлантириш учун қулай ҳуқуқий, ташкилий шароитлар яратиш, инновацион ғоялар ва технологияларни жорий қилиш, тадбиркорлик субъектларини ҳимоя қилишнинг ҳуқуқий кафолатларини ва улар фаолиятига ноқонуний аралашишларнинг олдини олиш механизмларини такомиллаштириш, хусусий мулк ҳуқуқи ва кафолатларини ишончли ҳимоя қилишни таъминлаш, хусусий тадбиркорлик ва кичик бизнес ривожи йўлидаги барча тўсиқ ва чекловларни бартараф этиш бугунги куннинг долзарб масалаларидан ҳисобланади.\nҚонун барчага баробар ёхуд ижтимоий тармоқлар ҳам ҳуқуқ доирасидан ташқарида эмас\nИжтимоий тармоқлардаги баҳс-мунозараларда баъзан ахлоқ меъёрларидан, айрим ҳолларда қонун чегарасидан чиқиб кетиш ҳолатлари кузатилмоқда. Бу – интернетда ҳақоратлаш, туҳмат қилиш, ҳақиқатга тўғри келмайдиган хабарларни тарқатиш мумкин ва бунинг учун жазо йўқ деган тасаввур шаклланганидан далолат. Шунингдек, сохта аккаунт очиб, шахсини таниб бўлмайдиган сурат қўйилса, кимлигини топиб бўлмайди деб ўйловчилар ҳам йўқ эмас.\nИжтимоий тармоқлардаги ҳақорат ҳам жазоланади!\nҲақорат учун жавобгарлик ҳам Маъмурий, ҳам Фуқаролик, ҳам Жиноят кодексида мавжуддир. У фақат матбуотда ёки ижтимоий тармоқларда содир этиладиган қонунбузарлик эмас. Аввал айтганимиздек, бир инсон иккинчи инсон ҳақида учинчи инсонга ҳақиқатга тўғри келмайдиган, уйдирма маълумотларни айтса, аллақачон қонунбузарлик содир бўлган бўлади. Агар ҳақорат қилса ҳам шундай масъулият бор. Туҳмат ёки ҳақоратнинг оммавий ахборот воситаси ёки ижтимоий тармоқлар орқали содир этилиши унинг жавобгарлигини кучайтиради, холос.\nНоҳақ судланган терговчи беш йилдан сўнг оқланди ва ўз ишига тикланди\nМамлакатимиз суд-ҳуқуқ тизимида амалга оширилаётган кенг кўламли ислоҳотлар самараси бугунги суд мажлисларида ўз ифодасини топмоқда. Айниқса, давлатимиз раҳбари таъкидлаганидек, судлар томонидан адолатни қарор топтириш, ҳар бир иш юзасидан қонуний, асосли ва адолатли қарор чиқаришга жиддий эътибор қаратилмоқда. Жиноят ишлари бўйича Тошкент шаҳар судининг кассация инстанциясида кўриб чиқилган қуйидаги жиноят иши, аниқроғи, муқаддам ноҳақ судланган Олмазор туман ИИБ тергов бўлими бўлинма бошлиғи Бахтиёр Абдуллаевнинг оқлов ажрими ҳам юқоридаги фикрларга далил бўла олади.\n«Паспорт стол» ходимлари ноҳақ бўлиб чиқди\nНафақа ёшига етай деб қолган Аъзам Ширинов ҳамма қатори фуқаролик паспортини янгилаб, биометрик паспорт олиш иштиёқида ички ишлар бўлимига йўл олди. Унинг паспортини олиб, у ёқ-бу ёғини варақлаб, қандайдир ҳужжатларни титкилаган Нишон туман ички ишлар бўлими Миграция ва фуқароликни расмийлаштириш бўлинмаси бошлиғи: «Ким сизга паспортингизни қайтариб берди? Сизнинг Ўзбекистон фуқароси паспортини олишга умуман ҳаққингиз йўқ! Фақат фуқаролиги бўлмаган шахс сифатида қизил паспорт олишингиз мумкин», – дея паспортни бир четга улоқтирди.\nКоррупцияга қарши курашда жаҳон тажрибаси\nКоррупцияга қарши муросасиз курашиш мустаҳкам ҳуқуқий асос ва самарали механизм жорий этилишини талаб қилади. Шу муносабат билан мамлакатимизда 2017 йил 3 январда «Коррупцияга қарши кураш тўғрисида»ги қонун қабул қилинди.\nУшбу қонунда давлат органлари ва бошқа ташкилотлар коррупцияга қарши курашиш мақсадида ҳуқуқий тарбия, илмий-амалий тадбирларни ташкил этиш, ўқув-услубий ва илмий адабиётларни кўплаб нусхада чоп этиш йўли билан зарур чора-тадбирлар кўриши лозимлиги белгилаб қўйилди.\nМуаммонинг илдизи қирқилса оилавий зўравонлик барҳам топади\nЖамият тараққиётида, авлодлар бардавомлигини таъминлашда оиланинг ўрни бениҳоя катта. Шу нуқтаи назардан мамлакатимизда оила мустаҳкамлигини таъминлаш борасида кенг кўламли ишлар амалга оширилмоқда. Конституциямизнинг 63-моддасига кўра оила жамиятнинг асосий бўғини бўлиб, жамият ва давлат муҳофазасида бўлиш ҳуқуқига эгадир.\nИнсоннинг фаровон ва бахтли ҳаёт кечиришидан нафақат ўзи, балки жамият ҳам манфаатдор. Чунки тинч-осойишта оилада тўкис бахтни ҳис этиб яшаган фарзандлар том маънода жамият тараққиётига муносиб ҳисса қўша олади. Шу боис оилада юз берадиган муаммолар ечимини топишда атрофдагилар ҳам бирдек масъулдир.\nОиланинг бир аъзосига ўтказиладиган руҳий, жисмоний, маънавий ва моддий тазйиқ инсон ҳақ-ҳуқуқларининг поймол бўлишига олиб келади. Оиладаги зўравонликнинг ижтимоий хавфи бир ёки бир неча шахсга жисмоний ва руҳий зарар етказишда намоён бўлади. Демак, оиладаги зўравонлик инсон келажагини барбод қилиши мумкин.\nАҳоли мурожаатлари доимо эътиборга олиниши керак!\nФуқароларнинг ҳар қандай муаммоларини ҳал этиш давлатнинг халққа нисбатан асосий мажбуриятларидан бири эканини унутишга ҳеч кимнинг ҳаққи йўқ. Шунинг учун раҳбарлар мунтазам равишда халқ орасида бўлиб, шахсий қабуллар ташкил этишлари, жойлардаги муаммоларни ҳал қилишлари зарур. Бундан кейин жойлардаги раҳбарлар фаолиятига биринчи навбатда улар бошқараётган ҳудуддаги аҳолидан тушаётган мурожаатлар сони, уларнинг халқ ичида юриши, мавжуд муаммоларнинг амалий ечимига қараб баҳо берилади. Қисқа қилиб айтганда, раҳбарларга халқнинг ўзи баҳо беради.\nЖисмоний тарбия ва спорт соҳага давлат-хусусий шериклик механизмларини жорий этиш зарурати\nЖисмоний тарбия – умуминсоний маданиятнинг таркибий қисми бўлиб, жамият ва давлат аҳамиятига молик соҳалардан бири ҳисобланади. Шу маънода, жисмоний тарбия билан шуғулланиш ҳар бир маданиятли инсоннинг кундалик эҳтиёжига айланиши керак. Жисмоний тарбияни спортдан алоҳида талқин қилиб бўлмайди, спорт жисмоний тарбиянинг олий даражасидир.\nЯхшиликни билмаган одамлар\n– …бурилишга яқинлашганимда соатига саксон километр тезликда кетаётган эдим ва бурилишдан сўнг йўл бўш деган хаёлда, — ахмоқчиликдан шундай қиламан ўзи, — газни сал пасайтирдим-да, бурилишга учиб чиқдим. Ва шунда йўлни кесиб ўтаётган одамларга кўзим тушди. Дафн маросимига келганлар қабристон дарвозаси томон ўтишаётган экан. Тормозни жоним борича босганимдан, мен сизга айтсам, машина майишиб, сирғаниб, сўнг айланиб кетди. Эсимда қолгани, тобутни елкалаб кетаётган тўрт йигит уни ерга, ўзларини ариққа отишди ва – «қарс!» – уловимнинг орқа бампери ўртада қолган тобутни чирпирак қилиб юборди. Тобут ариқдан ошиб, пайкал бошига бориб тушди.


Чўзилган қиш Қирғизистон учун муаммо яратмоқда\nБишкек-Ўш автойўли қишин-ёзин Қирғизистондаги энг серқатнов йўл бўлиб ҳисобланади.\nҚирғизистоннинг тоғли жойларига бу йил кўп миқдорда қор тушиши ва кутилмаган кўчкилар сўнгги кунларда Бишкек-Ўш стратегик автойўлининг ёпилиб қолишига сабаб бўлди.\nҚирғизистоннинг шимолий ва жанубий пойтахтларини боғловчи бу ягона, стратегик жиҳатдан ўта муҳим бўлган автойўл фақат 26 мартга келиб очилди, унгача эса бу йўлда тушган кўчкилардан 9 киши ҳалок бўлди.\nЙўл очилган куни мамлакат президенти Алмазбек Атамбаев куч ишлатар тузилмалар раҳбарлари билан Бишкек-Ўш йўлининг тоғли участкаларидаги қор тиқинлари сабабли юзага келган танг вазиятни муҳокама қилди.\nАтамбаев бу мажлисда превентив чоралар кўролмаган Фавқулодда вазиятлар вазирлигини танқид қилди ва бундан буён табиий офатлар чоғида имкон қадар қурбонлар бўлмаслигига ҳаракат қилиш юзасидан топшириқлар берди.\n- “Кўчки тушсин, кейин чора кўрамиз” деб ўтирмасдан бунақа пайтларда аввалдан чора кўриш керак-да. Ахир 2-3 ой аввал маълум эди-ку кўчки тутиши. Қор жуда кўп ёғди, кўчки тушиши тайин эди. Биз нимани кутиб ўтирдик? “Кўчки тушсин, йўл ёпилсин, 9 киши ўлсин”, деб кутдикми? Ахир фавқулодда вазиятлар вазирлиги табиий офатларнинг олдини олиш учун тузилмаганми? Баъзан кутилмаган ҳодисалар юз бериб туради, бунақа пайтда илож йўқ. Имкон бўлса, аввалдан маълум бўлган нарсалар бўйича олдиндан ҳаракат қилиш керак. Агар ёрдам керак бўлса, берардик. Бунинг учун бюджетда маблағ етарли, - деди Алмазбек Атамбаев.\nҚор кўчкиларининг мунтазам равишда тушиб туриши сўнгги ҳафта мобайнида Бишкек-Ўш йўлининг ёпиб қўйилишига сабаб бўлди. Озодликнинг қирғиз шўъбасига интервю берган Фавқулодда вазиятлар вазири Қубатбек Бўрўнов, хавфли участкалар ҳали ҳам борлиги сабабли, 27 мартдан бошлаб мазкур автойўл яна вақти-вақти билан ёпиб қўйилишини билдирди.\nАввалроқ тоғдаги қор уюмларини тўпга тутиб, уларни мажбуран тушириш чоғида эски тўплардан фойдаланилаётгани ва бу тўплар нишонни уролмаётгани ҳақида айбловлар янграганди. Вазир Бўрўнов фикрича, бу айбловлар ишонарли эмас.\n- Тўпнинг эскиси бўлмайди, қурол ҳам эскирадими ахир? Бу артиллерия қуроли билан биз Кўчкубулақ участкасида икки миллион куб метрдан кўпроқ қор қопламасини индиришга муваффақ бўлдик. Унинг баландлиги 30-35 метрга, эни эса 420 метрга етарди. Бу кўчки табиий йўл билан кўчганда нима содир бўлишини тасаввур қилаяпсизми? Худога шукурки, ҳаммасини эсон-омон тушириб олдик. Хавфли жойлар ҳали ҳам кўп. Бу йил қишда биз олти марта қор чўққиларида текширув ўтказдик. Яна бу борада қўшимча режаларимиз бор, ўшаларни амалга оширамиз, - деди Фавқулодда вазиятлар вазири Қубатбек Бўрўнов\nАйни пайтда Бишкек-Ўш йўналиши бўйлаб қатновчи таксичилар ҳозир мамлакатнинг асосий автотрассасида вазият нормал эканини айтмоқдалар.\nҚирғизистон метеорология маркази маълумотларига кўра, бу йил мамлакатда қиш бир ойга чўзилган. Ҳаво бироз илиши натижасида март ойида тоғли жойларда кўчкилар тушиб, бу кўчкилар остида қолган 9 киши ҳаётдан кўз юмди.\nКўчкиларнинг учдан бири одамлар бетўхтов қатнаб турадиган Ўш-Бишкек йўли ҳиссасига тўғри келади.\nБу йил қиш чўзилиши оқибатида Қирғизистоннинг тоғли қишлоқларида ҳам аҳвол танглашди. Бу жойларда кўмир ва чорва моллари учун ем-хашак танқислиги кузатилмоқда. Айни пайтда, Озодликнинг Жалолобод вилояти Сузоқ туманида истиқомат қилувчи муштарийларидан бирининг маълум қилишича, маҳаллий ўзбек қишлоқлари ҳам тоғли қишлоқларга ем-хашакдан ёрдам бермоқда.


Сирдарёда 113 млн сўмлик 7 туп дарахтнинг ноқонуний кесиб ташлангани аниқланди – Газета.uz\nLotinchada 17 декабр 2020, 16:42 Жамият\nСирдарё вилоятида дарахтлар ноқонуний кесилгани аниқланди, дея хабар қилди Давлат экология қўмитаси матбуот хизмати.\nХабарга кўра, 15 декабрь куни Оқолтин тумани «С.Сиддиқов» СИУ ҳудудида «Sirdaryo The capital» фермер хўжалиги иш бошқарувчиси М.С кўрсатмаси билан, ёлланма ишчилар томонидан 5 дона 53 см, 39 см, 42 смли «Турангил», 1 дона диаметри 83 смли «Қайрағоч» ҳамда 1 дона диаметри 21 смли «Тол» дарахтлари кесилган.\nМаълум қилинишича, давлат инспекторлари томонидан воқеа жойида ҳуқуқбузарларга нисбатан баённомалар расмийлаштирилиб, табиатга етказилган зарар 113 млн сўмга баҳоланган.\nЭслатиб ўтамиз, президентнинг 2019 йилдаги 30 октябрдаги [ПФ-5863-сон] фармони билан давлат ўрмон фондига кирмайдиган дарахтлар ва буталар қимматбаҳо навларининг кесилишига 2019 йил 1 ноябрдан 2020 йил 31 декабрга қадар мораторий жорий этилган эди. Ушбу ҳужжат билан мораторий амал қилиш даврида ваколатли давлат органларига дарахт ва буталар қимматбаҳо навлари кесилишига рухсат бериши ман этилган эди.\nЭкология ва атроф-муҳитни муҳофаза қилиш давлат қўмитаси дарахтлар ва буталар қимматбаҳо навларини кесилишига жорий қилинган мораторий муддатини 2021 йил 31 декабрга қадар узайтириш бўйича Вазирлар Маҳкамасига таклиф киритган.\n«Туркистон» саройи атрофидаги дарахтлар имкон қадар сақлаб қолинади — Экология қўмитаси 23 ноябр 2020, 16:29


Ургутда 500, Каттақўрғонда 200, Самарқанд шаҳрида яна 500 ўринли тақсимлаш маркази ташкил этилади - zarnews.uz\nРеспублика махсус комиссиясининг июль-август ойларида жорий қилинган карантин чекловлари натижасида ҳозирги кунда вилоятимизда коронавирус билан касалланиш анча камайганлиги сезилди. Натижада, 3 та шифохонамиз коронавирус билан касалланган беморларни қабул қилишни тўхтатиб, ўз йўналиши бўйича касалларни қабул қилишни бошлади.\nСамарқанд шаҳридаги олимпия захиралари спорт мажмуасида ташкил қилинган 1 080 ўринли тақсимлаш маркази бугунги кунда беморларга самарали хизмат кўрсатмоқда.\nУшбу тақсимлаш марказида вилоят ҳокими Эркинжон Турдимов бошчилигида яратилган шароитлар чет эллик ҳамда республикамиз мутахассислари томонидан юқори баҳоланди.\nБундан ташқари, шу вақтга қадар ижтимоий тармоқларда фуқароларимиз томонидан шифохоналардаги шароитлардан кўнгли тўлмаётган ҳолатлар кузатилаётган бўлса, ҳозирги кунда тақсимлаш марказидаги шароитлардан миннатдорлик руҳидаги фикрлар билдирилмоқда.\nЯқин кунларда Ургут тумани 500, Каттақўрғон шаҳрида 200 ва Самарқанд шаҳрида 500 ўринли тақсимлаш марказини ташкил қилиб, барча зарур жиҳозлар билан таъминлаб ишга тушириш режалаштирилган.\nНатижада вилоятимиздаги барча шифохоналарга ўз йўналишлари бўйича фаолиятини давом эттириш имконияти яратилади.\nСамарқанд вилоят соғлиқни сақлаш бошқармаси бошлиғи.


Герд-Рюдигер ВЕГМАРХАУС, Ўзбекистондаги Германия элчихонасига қарашли Германия академик алмашинуви бўлими бошлиғи: - “Китоб дунёси” газетаси сайти\nГерд-Рюдигер ВЕГМАРХАУС, Ўзбекистондаги Германия элчихонасига қарашли Германия академик алмашинуви бўлими бошлиғи:\n1481 марта кўрилган.\n“БУГУНГИ ЁШЛАРГА ҲАВАСИМ КЕЛАДИ...”\n— Мен Ўзбекистондаги Миллий Университетнинг Хорижий филология факулътети Немис филологияси кафедрасида талабаларга Германия ўлкашунослиги фанидан тўрт йилдан буён дарс бериб келмоқдаман. Оилалиман, икки нафар қизим бор. Тўнғич қизим ишлайди, кенжаси эса ҳозирда ўқишини тамомламоқда.\nМен Германиянинг Берлин шаҳрида туғилиб ўсганман. Ўша даврларда Берлин шаҳри иккига: шарқий ва ғарбий Берлинга бўлинган эди. Бизга ўша пайтларда яшаш бироз оғир кечган. 1973 йилда мактабни битириб, университетга ўқишга кирганман. Ўша пайтларда биз фақат телевизор кўриб, радио тинглардик, интернет эса йўқ. Узоқдаги дўстлар билан хат орқали хабарлашиб турадик, холос. Ҳозирчи, замонавий алоқа воситалари орқали Viber, Telegramm, WhatsАpp шунга ўхшаш воситалар орқали электрон китобларни интернетдан олиб ўқиш мумкин. Шунинг учун ҳам бугунги ёшларга ҳавасим келади.\nЕвропада ҳозир иш топиш масаласи муаммога айланиб бормоқда. Иқтидорли ёшлар жуда ҳам кўп. Улар ўз орзуларига эришиш учун оиладан кўра карьерани устун қўймоқда. Ўзбекистонда ҳам иқтидорли ёшлар кўп. Мен дарс бераётган факультетдаги талаба қизлар кўпроқ оилани устун кўради. Ўзбек ва немис ёшларининг фарқини ана шу жиҳатда ҳам кўриш мумкин.\nНаримон ЭЛЧИБЕКОВ ёзиб олди